qundao/data-zh-poetry huggingface dataset:
與禪人
作者：釋了演
朝代：宋

家山有路應須到，到得家山未是歸。
拈轉杖頭俱劃斷，好看午夜太陽輝。
衡陽別妙喜老師
作者：釋了演
朝代：宋

倒騎鐵馬渡瀟湘，澗草巖花不覆藏。
回雁峯高親到頂，了無佛法可商量。
頌古三首·其一
作者：釋了演
朝代：宋

倒握毒蛇橫古路，背騎猛虎舞三臺。
收來放去無多子，鐵眼銅睛被活埋。
頌古三首·其三
作者：釋了演
朝代：宋

袖中寶劍摩星斗，肘後靈符照八方。
撥轉目前關捩子，從教天下竟忙忙。
頌古三首·其二
作者：釋了演
朝代：宋

趙州狗子無佛性，當空掘出秦時鏡。
光明渾不見星兒，上下四維俱徹映。
頌古九首·其一
作者：釋了演
朝代：宋

二祖無端向少林，庭前立雪到腰深。
直饒覓得心無有，未免全身被陸沉。
頌古九首·其七
作者：釋了演
朝代：宋

靈雲親說悟桃花，端的無疑眼裏沙。
縱使玄沙言未徹，相逢且喫趙州茶。
頌古九首·其三
作者：釋了演
朝代：宋

忽聞幕下哭哀哀，頓使天台對五臺。
風月一天今古在，通身是口也難開。
頌古九首·其九
作者：釋了演
朝代：宋

興化棒頭轟霹靂，克賓脚下走塵煙。
若無塞外將軍令，那得嘉名四海傳。
頌古九首·其五
作者：釋了演
朝代：宋

黄蘗堂前喫棒去，大愚肋下築拳來。
若言佛法無多子，到底分明眼未開。
頌古九首·其八
作者：釋了演
朝代：宋

俱胝一指禪，古今成話欛。
打破鬼門關，露柱尋無罅。
頌古九首·其六
作者：釋了演
朝代：宋

臨行特地揚家醜，带累傍人滿面慚。
霹靂一聲雲雨散，至今父子未相諳。
頌古九首·其四
作者：釋了演
朝代：宋

溈山得體，仰山得用。
體用俱全，夢中說夢。
偈
作者：釋了璨
朝代：宋

重陽九是菊華新，一句明明亘古今。
楊廣橐駝無覓處，夜來足跡在松陰。
辭眾頌
作者：釋了證
朝代：宋

來時本無，去亦非有。
珍重諸人，月明清晝。
頌
作者：釋了贇
朝代：宋

趙州狗子無佛性，萬疊青州藏古鏡。
赤脚波斯入大唐，八臂那吒行正令。
偈頌七首·其一
作者：釋亮
朝代：宋

一葉落，天下秋，幾人於此辨來由。
衲僧冷地呵呵笑，南嶽天台拄杖頭。
偈頌七首·其三
作者：釋亮
朝代：宋

今朝十一月十五，光陰似箭歲將莫。
參禪學道如何，切忌守株而待兔。
若是金毛師子兒，翻身一擲無回互。
無回互，驚殺南山白額虎。
偈頌七首·其五
作者：釋亮
朝代：宋

者僧問處絕誵訛，就便拈來付與它。
嫩綠枝頭紅一點，動人春色不消多。
偈頌七首·其六
作者：釋亮
朝代：宋

九旬禁足今朝滿，漆桶掀翻快活人。
莫怪點胸夸獨步，只緣過夏在清真。
偈頌七首·其四
作者：釋亮
朝代：宋

今朝三月半，百花開爛熳。
祖意甚分明，何妨著眼看。
看看，忽然花謝樹頭空，又被風吹別調中。
偈頌五首·其一
作者：釋亮
朝代：宋

八十老婆心已灰，强顔抹粉與涂蚽。
自知潦倒無羞耻，遇興何妨舞一回。
偈頌五首·其二
作者：釋亮
朝代：宋

柳緣花紅春鳥啼，明明祖意報君知。
箇中直下知端的，已落吾家第二機。
偈頌五首·其四
作者：釋亮
朝代：宋

狂風暴雨轟霹壢，滿庭撼動花狼籍。
紅紅白白已周遮，何勞飯袋重拈出。
光上人求語
作者：釋亮
朝代：宋

光明寂照徧河沙，認著依前滿眼花。
喪盡諸緣回首看，寥寥四顧絕周遮。
絕周遮處未爲是，更須知有祖師關。
透得關，生死佛魔甚屎屁。
時來平地一聲雷，四海五湖如鼎沸。
光維那歸鄉
作者：釋亮
朝代：宋

光境俱亡了，寒潭徹底清。
泝流翻巨浪，五十四州驚。
古禪人乞語
作者：釋亮
朝代：宋

底事完全亙古今，何勞特地徧參尋。
草鞋蹋破知端的，悔涉山川恨轉深。
寄天童癡絕和尚
作者：釋亮
朝代：宋

潦倒西山百不能，隨身頼有一枝藤。
東撐西拄消閒日，甘作荒山小院僧。
建康黄尚書請住清真曾以頌却之
作者：釋亮
朝代：宋

徹骨窮來不厭窮，橫眠倒卧白雲中。
饑餐一鉢和羅飯，此外無能振祖風。
悼遯庵
作者：釋亮
朝代：宋

無端拗曲作直，平白換人眼睛。
而今雙履歸去，且喜天下太平。
指三門
作者：釋亮
朝代：宋

蹋斷千差路，潑天門戶開。
擡頭空蕩蕩，脚下起風雷。
碧雲寄華藏故舊
作者：釋亮
朝代：宋

碧雲深處望湖山，時步松門獨往還。
眼底故人都不見，但聞幽鳥語關關。
藤簟
作者：釋亮
朝代：宋

打成一片凝如水，風吹不動寒光起。
飯飽齁齁快活眠，不知身在秋波裏。
見侍者求語
作者：釋亮
朝代：宋

三呼三應箭鋒拄，不呼不應全體露。
汝從雪竇到靈山，步步蹋著無差互。
達上人乞語
作者：釋亮
朝代：宋

達道應須併六賊，六賊併了何所得。
十方坐斷眼頭空，觀音院裏無彌勒。
開塗田道者求語
作者：釋亮
朝代：宋

大海波濤湧，道人願力堅。
當頭一截斷，萬頃看平田。
頌古四首·其一
作者：釋亮
朝代：宋

你有主丈與主丈，你無主丈奪主丈。
撥亂乾坤幾箇知，鶑啼不在花枝上。
頌古四首·其三
作者：釋亮
朝代：宋

饑時定聞饑，飽時定聞飽。
婆子在臺山，趙州勘破了。
頌古四首·其二
作者：釋亮
朝代：宋

幾年湖海不知羞，一見桃花自點頭。
堪笑傍觀猶眼熱，也來趁隊逞風流。
頌古四首·其四
作者：釋亮
朝代：宋

一色通身白，天然絕點塵。
吒沙當古路，不吼也驚人。
偈八首·其一
作者：釋仁勇
朝代：宋

秋風凉，松韵長。
未歸客，思故鄉。
偈八首·其七
作者：釋仁勇
朝代：宋

大方無外，大圓無內。
無內無外，聖凡普會。
瓦礫生光，須彌粉碎。
無量法門，百千三昧。
偈八首·其二
作者：釋仁勇
朝代：宋

天上無彌勒，地下無彌勒。
打破太虛空，如何尋不得。
偈八首·其四
作者：釋仁勇
朝代：宋

有手脚，無背面。
明眼人，看不見。
天左旋，地右轉。
靈巖十二景·明孔山
作者：釋仁欽
朝代：宋

鑿開靈巖玲瓏曉，一竅圓光似月明。
照古照今傳萬代，不知誰向此安名。
靈巖十二景·朗公山
作者：釋仁欽
朝代：宋

萬象森羅古此峰，傳來幾世朗公容。
知音會遇無先後，今日依前舊日蹤。
靈巖十二景·甘露泉
作者：釋仁欽
朝代：宋

甘露香泉竟日流，有時天旱四方求。
隨緣赴感無偏黨，古往今來不記秋。
靈巖十二景·白鶴泉
作者：釋仁欽
朝代：宋

雲鶴雙飛去幾年，遺蹤依舊涌靈泉。
澄澄皎潔無增減，石銚煎茶味更全。
靈巖十二景·石龜泉
作者：釋仁欽
朝代：宋

團團特石鑿靈龜，口內噴流世莫疑。
造化始知心所有，幾人到此亂針錐。
靈巖十二景·絕景亭
作者：釋仁欽
朝代：宋

四顧林巒似列屏，一源流水響泠泠。
遊人到此忘歸去，名稱虛堂絕景亭。
靈巖十二景·置寺殿
作者：釋仁欽
朝代：宋

青蛇引路破樵徑，二虎馱經莫厭頻。
周漢魏時於此住，年過八百又重新。
靈巖十二景·般舟殿
作者：釋仁欽
朝代：宋

般舟古殿最先風，運載含靈不可窮。
生死海中波浪險，莫教沉溺失前功。
靈巖十二景·證明殿
作者：釋仁欽
朝代：宋

萬丈巖前作證明，十方檀信等空平。
一針一草無遺漏，百劫千生果自成。
靈巖十二景·錫杖泉
作者：釋仁欽
朝代：宋

歷歷金鐶振一聲，滔滔千古迸流清。
香厨日用無窮竭，飲者甘和悅衆情。
靈巖十二景·鐵袈裟
作者：釋仁欽
朝代：宋

我佛慈悲鐵作衣，誰知方便示禪機。
昔年庾嶺家風在，直到如今識者稀。
靈巖十二景·雞鳴山
作者：釋仁欽
朝代：宋

雞鳴欲曉驚行路，回首思量却再來。
兩兩三三皆省覺，一人獨上妙高臺。
頌
作者：釋令滔
朝代：宋

放卻牛繩便出家，剃除鬚髮著袈裟。
有人問我西來意，拄杖橫挑囉哩囉。
句
作者：釋仲休
朝代：宋

護塔雲偏重。
遊梅山寺
作者：釋仲休
朝代：宋

世續香燈演聖言，再新華構稱憑軒。
陰陰松色連僧閣，飋飋波聲入寺門。
飛鷺銜魚離淺瀨，殘雲带雨渡遙邨。
沃洲相較應相近，樹杪啼煙祇欠猿。
雲門峰
作者：釋仲休
朝代：宋

鶴唳峰前路，行行世慮消。
蘿交藏石竇，雲破露山椒。
樹老形多怪，人閑色似驕。
誰同訪諸謝，煙草滿溪橋。
頌古四首·其一
作者：釋仲安
朝代：宋

法王法令沒周遮，一片虛凝絕點瑕。
槌下不開諸聖眼，幾多騏驥困鹽車。
頌古四首·其三
作者：釋仲安
朝代：宋

一段風光畫不成，洞房深處暢予情。
頻呼小玉元無事，只要檀郎認得聲。
頌古四首·其二
作者：釋仲安
朝代：宋

百丈堂前辨野狐，紫羅帳裏撒真珠。
誰家別館池塘裏，一對鴛鴦水上浮。
頌古四首·其四
作者：釋仲安
朝代：宋

解劈當胸箭，因何只半人。
爲從途路曉，所以不全身。
偈
作者：釋仲易
朝代：宋

一二三四五，陞堂擊法鼓。
蔟蔟齊上來，一一面相睹。
秋色滿虛庭，秋風動寰宇。
更問祖師禪，雪峰到投子。
中峰
作者：釋仲殊
朝代：宋

聚遠最高亭，登臨喜倍增。
貪陪青眼客，不見白頭僧。
閉戶三十載，壓雲千萬層。
龍珠彈落處，一點白蓮燈。
京口懷古·其一
作者：釋仲殊
朝代：宋

北顧橫江盡，東南第一州。
六朝都在望，回首倦登樓。
京口懷古·其二
作者：釋仲殊
朝代：宋

一昨丹陽王氣銷，盡將豪侈謝塵囂。
衣冠不復宗唐代，父老猶能道晉朝。
萬歲樓邊誰唱月，千秋橋上自吹簫。
青山不與興亡事，只共垂楊伴海潮。
句·其一
作者：釋仲殊
朝代：宋

凉生宮殿不因秋。
句·其三
作者：釋仲殊
朝代：宋

天長地久大悠悠，爾既無心我亦休。
句·其二
作者：釋仲殊
朝代：宋

霽色澄千里，潮聲带兩州。
句·其四
作者：釋仲殊
朝代：宋

海門礙日山雙聳，江北迎人樹幾行。
望湖亭
作者：釋仲殊
朝代：宋

凝華浮藻五雲間，下壓凌虛萬象閑。
湖水際天天欲盡，落霞照出洞庭山。
潤州
作者：釋仲殊
朝代：宋

北固樓前一笛風，斷雲飛出建昌宮。
江南二月多芳草，春在濛濛細雨中。
破山光明庵
作者：釋仲殊
朝代：宋

身是光明幢，語是光明經。
光明聚不散，妙有成真形。
示現三界前，何勞問丹青。
坐斷龍鬬山，寶月孤亭亭。
荷花
作者：釋仲殊
朝代：宋

水中仙子並紅腮，一點芳心兩處開。
想是鴛鴦頭白死，雙魂化作好花來。
訪子通
作者：釋仲殊
朝代：宋

多年不見玉川翁，今日相逢小榭東。
依舊清凉無長物，只餘松檜養秋風。
題君山洗心堂
作者：釋仲殊
朝代：宋

朝隨初日上烟沙，極望淮南不見涯。
今日江東寒食節，春閒桃李自開花。
題李伯時支遁相馬圖
作者：釋仲殊
朝代：宋

月窟精神不受羈，白雲野老太支離。
當時若也無人識，駿骨靈心各自知。
題洞虛觀
作者：釋仲殊
朝代：宋

古觀多松檜，幽奇近暮秋。
坐看新月上，閒見斷雲愁。
野思同花鳥，鄉情隔島洲。
輕寒披鶴氅，隠几自搔頭。
題玉泉
作者：釋仲殊
朝代：宋

分出瑶池萬怪驚，崑墟引落最高層。
十分清是泉中玉，一漱寒生齒下冰。
浄照更無雲影雜，素光疑有露華凝。
莫教明月從中現，澈底無心伴老僧。
題翠麓亭
作者：釋仲殊
朝代：宋

素虬盤屈走靈泉，槲葉塗紅作畫船。
幡轉玉繩光影旋，杯銜金鏡酒痕圓。
篆形綵字方傳世，星落光纏忽下天。
遠想螭蟠殊未若，小圖河曲宛依然。
緩浮松釀環雲際，不動蘭橈到席邊。
上巳浮恩非此日，山陰盛事掩多年。
從歡未省向尊俎，屢酒何嘗議聖賢。
翰墨主人今獨步，雙鵝應復降飛仙。
黄左丞席上作
作者：釋仲殊
朝代：宋

瑞麟香暖玉芙蓉，畫蠟凝輝到曉紅。
數點漏移衙仗北，一番雨滴甲樓東。
夢遊黄闕鸞巢外，身卧彤幃虎帳中。
報道譙門初日上，起來簾幕杏花風。
上蘇子瞻
作者：釋仲淵
朝代：宋

文章落落昌黎老，風物蕭蕭李謫仙。
二子本來爲獨擅，使君才力已雙全。
句
作者：釋仲皎
朝代：宋

未飛三日雪，却報一枝春。
懷剡川故居·其一
作者：釋仲皎
朝代：宋

烟光流轉太駸駸，又見春山換綠陰。
蝴蝶夢中新歲病，杜鵑聲裏故鄉心。
焦桐冷却風三尺，瘦竹拖來月一尋。
早晚掉頭歸小隠，誅茅千嶂白雲深。
懷剡川故居·其三
作者：釋仲皎
朝代：宋

病日飛蠅鬢雪乾，欲扶吾道愧衰殘。
把他杓柄力何倦，還我钁頭心便安。
待摘菜花添午供，便裁荷葉備春寒。
不辭高卧烟霞裏，枕上青山最好看。
懷剡川故居·其二
作者：釋仲皎
朝代：宋

斷雪流水古巖隈，憶得柴門半扇開。
雪打子猷船上過，春從靈運屐邊來。
逃禪野榻排芳草，覓句寒崖掃落苔。
容易三年拋絕去，不勝啼月曉猿哀。
次韻王性之梅花·其一
作者：釋仲皎
朝代：宋

白玉叢邊碧玉流，見花無復爲花羞。
春風細雨溪山路，洗盡去年今日愁。
次韻王性之梅花·其二
作者：釋仲皎
朝代：宋

春到寒林雪得知，雪中誰解認芳姿。
溪山飛上一輪月，香滿風前獨立時。
歸雲亭
作者：釋仲皎
朝代：宋

一從飛出岫，舒卷意何長。
作雨徧天下，乘風歸帝鄉。
無心憐灑落，到處自清凉。
縹緲來空碧，吟邊带夕陽。
歸鴻閣
作者：釋仲皎
朝代：宋

精舍傍修嶺，道心隨眼明。
山遺僧偃跡，水作剡溪聲。
無雨竹亦潤，有風松更清。
上方真可住，不用觸歸情。
牡丹
作者：釋仲皎
朝代：宋

玉棱金線曉妝寒，妙入天工不可干。
老去只知空境界，淺紅深紫夢中看。
石巖花
作者：釋仲皎
朝代：宋

朱英歷歷爍晴空，過了花間幾信風。
明日畫欄供徙倚，却須有句到芳叢。
菴居
作者：釋仲皎
朝代：宋

啼切孤猿曉更哀，柴門半掩白雲來。
山童問我歸何晚，昨夜梅花一半開。
無地卓錐生計難，且空雙手到林間。
猥隨碧水瞻明月，堅訂白雲賒好山。
巖石空邊依草舍，藤蘿低處著松關。
年來老去知何許，合向人間占斷閑。
送僧入三峰
作者：釋仲皎
朝代：宋

上人瞿曇裔，律身玉無瑕。
力究毗尼論，汪汪海無涯。
振錫復何許，三峯隠蒼霞。
堂上大道師，靈芝發根芽。
相見湧法施，鼕鼕鼓聲撾。
上人從之游，勿憚歲月遐。
坐待霜露熟，香風散天葩。
遊西白山一禪師二禪師道場
作者：釋仲皎
朝代：宋

勝境東西白，高僧一二禪。
只知行道處，不記住山年。
澗月平分照，林花各自妍。
披雲尋舊址，猶在絳峯邊。
雪作望剡溪
作者：釋仲皎
朝代：宋

玉樓瓊樹曉煙披，擁衲開門四望迷。
清曠世人誰似我，雪中更對子猷溪。
靜林寺古松
作者：釋仲皎
朝代：宋

古松古松生古道，枝不生葉皮生草。
行人不見樹栽時，樹見行人幾回老。
題東白山嘯猿亭
作者：釋仲皎
朝代：宋

放意在林表，飄然更自由。
挂烟羣木冷，啼月一山秋。
裊裊清風裏，凄凄碧澗頭。
三聲融妙聽，行客若爲愁。
題東白山軒
作者：釋仲皎
朝代：宋

竹外泉聲急，松心月色寒。
人間推曠絕，只自倚闌干。
題西白山觀雪
作者：釋仲皎
朝代：宋

西白名山處，那堪踏雪觀。
四圍銀世界，一色玉峯巒。
夜色和天冷，清輝放月寒。
溪梅初一二，著意爲渠看。
題西白山齊雲閣
作者：釋仲皎
朝代：宋

山雲吹斷路頭開，此處疑穿月脅來。
怪底行人看碧落，笑談容易作風雷。
偈二首·其一
作者：釋休
朝代：宋

風動邪，幡動邪，風鳴邪，鈴鳴邪。
非風鈴鳴，非風幡動。
此土與西天，一隊黑漆桶。
誑惑世間人，請看滅胡種。
山僧不奈何，趁後也打鬨。
瓠子曲彎彎，冬瓜直儱侗。
偈二首·其二
作者：釋休
朝代：宋

結夏時左眼半斤，解夏時右眼八兩。
謾云九十日安居，贏得一肚皮妄想。
直饒七穴八穿，未免山僧拄杖。
頌古四首·其一
作者：釋休
朝代：宋

恰如劊子氣雄豪，便向咽喉下一刀。
五臟肝心皆砉出，方知王法不相饒。
頌古四首·其三
作者：釋休
朝代：宋

放下屠刀處，棒打不回頭。
雲自帝鄉去，水歸江漢流。
頌古四首·其四
作者：釋休
朝代：宋

趙州門前，毒蛇當路。
踏著齩你，退步退步。
和子瞻學士遊祖塔院
作者：釋來復
朝代：宋

金沙泉湧雪濤香，灑作醍醐大地凉。
倒侵九天河影白，遥通百谷海聲長。
僧來汲月歸靈石，人到尋源宿上方。
欲著茶經校奇品，山瓢留待羽仙嘗。
宿宇昭師房
作者：釋保暹
朝代：宋

與我難忘舊，多期宿此房。
眠雲歸未得，靜夜話空長。
草際沈螢影，杉西露月光。
天明共無寐，南去水茫茫。
寄徐任
作者：釋保暹
朝代：宋

鄉園書久斷，寒夜起歸心。
遠路秦關外，啼猿劍樹深。
貧遊年暗改，醉臥月空沈。
幾夕疏林下，相思廢靜吟。
寄從弟
作者：釋保暹
朝代：宋

天外跡如萍，何人慰遠情。
煙霄滯秋薦，水國廢春耕。
旅夢寒應斷，吟髭白恐生。
無因話消息，一雁度江城。
寄洪州新建和縣張康
作者：釋保暹
朝代：宋

遠聽弦歌樂部封，放衙乘醉半疏慵。
家辭南越無千里，縣管西山有幾峰。
人望廢田禾影合，吏愁空獄蘚痕重。
孺亭應更悲前事，煙草萋萋叫夜蛩。
寄白閣元貞
作者：釋保暹
朝代：宋

一聞歸白閣，更不入長安。
絕頂無人上，西風徹夜寒。
懸崖乘雪度，飛瀑過雲看。
應念馳名者，青門得路難。
寄行肇上人
作者：釋保暹
朝代：宋

舊隱湖西寺，青青千萬峰。
來書度深雪，歸夢斷疏鐘。
開口與時避，論心似我慵。
流年共衰鬢，昨夜又聞蛩。
巴江秋夕
作者：釋保暹
朝代：宋

巴水寒聲去渺茫，半空雲樹落秋光。
離人此夜和愁宿，不聽啼猿亦斷腸。
憶松江
作者：釋保暹
朝代：宋

曾向長洲泛渺漫，沈青空闊鳥飛難。
平沙杳杳夜潮落，別浦依依秋樹寒。
閑浸客亭浮去棹，冷淹漁屋漾垂竿。
歸心早晚懸帆到，是處僧樓更上看。
早秋閑寄宇昭
作者：釋保暹
朝代：宋

窗虛枕簟明，微覺早涼生。
深院無人語，長松滴雨聲。
詩來禪外得，愁入靜中平。
遠念西林下，相思合慰情。
書惟鳳師壁
作者：釋保暹
朝代：宋

草徑通深院，秋來心更閑。
城中無舊識，門外是他山。
究寂生吟思，持齋得病顔。
寒宵多約我，靜話出人閑。
書杭州西湖涉公堂
作者：釋保暹
朝代：宋

孤舟孤鶴與孤雲，湖上深居自不羣。
高臥可能容一榻，青山西岸且平分。
書派河徐希秀才別業
作者：釋保暹
朝代：宋

渺渺渡頭路，客心難解攜。
半空山遠近，寒日水東西。
漾浦漁罾小，飛沙雁陣低。
霜風起深夜，只是欠猿啼。
江行
作者：釋保暹
朝代：宋

渺渺沈清際，回頭望即賒。
幽禽飛共闊，野客泛無涯。
浦暗微分樹，灘遙半漲沙。
今宵應有月，重得宿蘆花。
登蕪城古臺
作者：釋保暹
朝代：宋

無處堪高望，城邊上古臺。
窮秋人獨立，落日雁空回。
地險千峰出，霜嚴萬木摧。
遲吟不能下，滿眼是塵埃。
石席
作者：釋保暹
朝代：宋

有狀卷不得，閑齋惜夜長。
坐來消暑氣，睡去入秋鄉。
隱隱生寒骨，沈沈發冷光。
何時遂深遁，移取置山房。
磻溪
作者：釋保暹
朝代：宋

不肯隨波自直鈎，一朝以道佐成周。
後來亦有人於此，只把漁竿空白頭。
秋居言懷
作者：釋保暹
朝代：宋

默默疏林下，獨知秋氣濃。
半生猶是客，昨夜更聞蛩。
吟苦人成癖，年衰自長慵。
終期拂衣去，江上有諸峰。
秋徑
作者：釋保暹
朝代：宋

杉竹青陰合，閑行意有憑。
涼生初過雨，靜極忽歸僧。
蟲跡穿幽穴，苔痕接斷稜。
翻思深隱處，峰頂下層層。
老僧
作者：釋保暹
朝代：宋

鬢毛垂似雪，無語答閑人。
擁衲坐終日，浮生知幾春。
乘船應夢越，提錫記遊秦。
半夜寒堂掩，磬聲聞四鄰。
送人自闕下歸天柱
作者：釋保暹
朝代：宋

卻歸天柱峰前去，高謝浮名似了心。
林下孤燈一聲磬，青猿啼斷白雲深。
送簡上人之洛陽
作者：釋保暹
朝代：宋

閑身無所滯，獨去背春城。
望越鄉心斷，迎嵩隱思生。
野禪依樹遠，中飯傍泉清。
相府如投刺，分題有竺卿。
送蔣白歸越
作者：釋保暹
朝代：宋

會稽連照水，歸意兩何親。
山影到平地，湖光生四鄰。
虛窗寒對曉，孤棹遠浮春。
未可從耕釣，青雲懶致身。
途次望太行山
作者：釋保暹
朝代：宋

盤影遮空黑，愁生入望賒。
高來難客路，深去斷人家。
翠死寒溪水，香殘別洞花。
今宵何處宿，山口日將斜。
重登文兆師水閣
作者：釋保暹
朝代：宋

重來久凭欄，臨水景多閑。
高樹下殘照，寒潮平遠山。
夜吟長負宿，秋病幾思閑。
早晚離城裏，從茲寄掩關。
金陵懷古
作者：釋保暹
朝代：宋

石城秋月滿，煙水冷蕭蕭。
戰氣悲千古，歌聲散六朝。
螢飛宮草暗，霜白井桐凋。
竟日秦淮上，思賢莫可招。
句
作者：釋修己
朝代：宋

羊腸鳥道無人到，寂寞雲中一箇人。
頌
作者：釋修演
朝代：宋

未悟之日要參禪，一見石門便坦然。
蒙師指箇真消息，方知鹽鹹醋是酸。
偈二首·其一
作者：釋倚遇
朝代：宋

春山青，春水綠，一覺南柯夢初足。
携筇縱步出松門，是處桃英香馥鬰。
因思昔日靈雲老，三十年來無處討。
如今競愛摘楊花，紅香滿地無人掃。
偈二首·其二
作者：釋倚遇
朝代：宋

法昌今日開爐，行脚僧無一個。
唯有十八高人，緘口圍爐打坐。
不是規矩嚴難，免見諸人話墮。
直饒口似秤鎚，未免燈籠勘破。
不知道絕功勳，妄自修因證果。
遺徐禧
作者：釋倚遇
朝代：宋

今年七十七，出行須擇日。
昨夜問龜哥，報道明朝吉。
上權臣
作者：釋儀
朝代：宋

我本田中一比丘，却來乘馬不乘牛。
如今馬上風波急，不似田中得自由。
偈三首·其三
作者：釋儀
朝代：宋

萬派橫流總向東，超然八面自玲瓏。
萬人膽破沙場上，一箭雙雕落碧空。
偈三首·其二
作者：釋儀
朝代：宋

無相如來示現身，破魔兵衆絕纖塵。
七星斜映風生處，四海還歸舊主人。
句
作者：釋儀
朝代：宋

片帆忽逐飛鴻去，知落誰山第幾重。
句
作者：釋允堪
朝代：宋

始生巖谷畔，早有月中香。
偈七首·其七
作者：釋允韶
朝代：宋

籬畔黄花含曉露，庭前丹桂噴秋香。
明明此物非他物，脫體承當不廝當。
偈七首·其二
作者：釋允韶
朝代：宋

老漢當年臘月八，三更夜半顛狂發。
剛把長釘釘眼睛，直至而今未能拔。
偈七首·其五
作者：釋允韶
朝代：宋

寶劍未出匣，神光射斗牛。
千兵雖易得，一將實難求。
偈七首·其四
作者：釋允韶
朝代：宋

秋光清淺時，白鷺和烟島。
良哉觀世音，全身入荒草。
四牛圖頌·其一
作者：釋元凈
朝代：宋

混沌不分處，三緣未合時。
神通難可測，佛眼莫能窺。
坦蕩全軀白，安眠露地肥。
爲躭春色好，又被業風吹。
四牛圖頌·其三
作者：釋元凈
朝代：宋

瞥爾家欄裏，回頭識得伊。
不須常管带，取次倒橫騎。
似客歸家日，如兒得母時。
平田荒草裏，吹唱哩囉哩。
四牛圖頌·其二
作者：釋元凈
朝代：宋

改換毛衣了，從茲不自由。
只知今日事，忘卻舊時牛。
步步雖同轍，昂昂不轉頭。
四山成隔闊，相逐沒時休。
四牛圖頌·其四
作者：釋元凈
朝代：宋

脫下娘生袴，還歸不動尊。
萬緣具頓罷，一路涅槃門。
大海波瀾息，青天絕點雲。
披毛同異類，無剎不分身。
偈
作者：釋元善
朝代：宋

君問西來意，馬師踏水潦。
若認一毛頭，何曾知起倒。
劫火纔洞然，愚夫覓乾草。
寧知明眼人，爲君長懊惱。
偈二首·其一
作者：釋元妙
朝代：宋

黄昏雞報曉，半夜日頭明。
驚起雪獅子，瞠開紅眼睛。
偈二首·其二
作者：釋元妙
朝代：宋

南泉肚裏飽齁齁，莊主雖饑解點頭。
侍者只聞歌樂響，不知洪飲在高樓。
頌古二首·其二
作者：釋元妙
朝代：宋

常侍舉筆，萬事皆吉。
直下承當，急急如律。
米胡參官，忘前失後。
且告貴人，爲我相救。
偈
作者：釋元實
朝代：宋

一位纔彰五位分，君臣叶處紫雲屯。
夜明簾卷無私照，金殿重重顯至尊。
曹孝女廟
作者：釋元昉
朝代：宋

祠古孝誠遥，悲風想暮號。
月魂迷草色，血淚濺江濤。
斷碣惟黄絹，孤墳掩綠蒿。
千年暗潮水，亦以姓爲曹。
偈二首·其二
作者：釋元易
朝代：宋

若實無爲無不爲，天堂地獄長相隨。
三尺杖子攪黄河，八臂那吒冷眼窺。
無限魚龍盡奔走，捉得循河三脚龜。
脫取殻，鐵錐錐，吉凶之兆便分輝。
借問東村白頭老，吉凶未兆若何爲。
休休休，古往今來春復秋。
白日騰騰隨分過，更嫌何處不風流。
頌
作者：釋元易
朝代：宋

撥動乾坤步轉移，南觀北斗有誰知。
金烏暮向西山急，曉逐扶桑半夜飛。
和佛印
作者：釋元淨
朝代：宋

久仰真風揚四海，今朝邂逅欲生蓮。
法燈晃耀皆蒙照，佛印靈玄孰可傳。
諸子叢林禪裏老，十方塵剎上中天。
爍迦羅眼周三際，豁破羣迷量廓然。
和參寥寄秦少游
作者：釋元淨
朝代：宋

巖棲木食已皤然，交舊何人慰眼前。
素與晝公心印合，每思秦子意珠圓。
當年步月來幽谷，柱杖穿雲冒夕煙。
臺閣山林本無異，故應文字未離禪。
和蘇子由
作者：釋元淨
朝代：宋

春去春來冬復冬，幾思虛論未緣逢。
歙溪道賞兄遺跡，勿少龍泓一老龍。
坤泉
作者：釋元淨
朝代：宋

物外老餘生，泉發幽巖裏。
自可給瓶盂，不羨滄溟水。
寂室
作者：釋元淨
朝代：宋

心寂寂自絕，此意爲君說。
寒雲嵌空亭，獨有月照雪。
次趙清獻公詩
作者：釋元淨
朝代：宋

南極星臨釋子家，杳然十里稅青華。
公年自爾增仙籍，幾度龍泓詩貢茶。
次韻參寥子寄秦少游三絕時少游舉進士不得·其一
作者：釋元淨
朝代：宋

秦郎文字固超然，漢武憑虛意欲仙。
底事秋來不得解，定中試爲問諸天。
次韻參寥子寄秦少游三絕時少游舉進士不得·其三
作者：釋元淨
朝代：宋

得失秋毫久已明，不須聞此氣崢嶸。
何妨却伴參寥子，無數新詩咳唾成。
次韻參寥子寄秦少游三絕時少游舉進士不得·其二
作者：釋元淨
朝代：宋

一尾追風抹萬蹄，崑崙玄圃謂朝隮。
回看世上無伯樂，却道鹽中勝月題。
歸隠橋
作者：釋元淨
朝代：宋

謝講竺峰寺，歸隠新此橋。
院幽結林表，身老寄煙霄。
潮音堂
作者：釋元淨
朝代：宋

真說無所示，真聽無所聞。
海潮山外過，妙響入深雲。
照閣
作者：釋元淨
朝代：宋

高峯御皎月，深壑瀉飛湍。
誰來白雲裏，與汝憑欄看。
獅子峯
作者：釋元淨
朝代：宋

獨爾羣山裏，人稱獅子峯。
無心自哮吼，顯晦煙雲中。
薩埵石
作者：釋元淨
朝代：宋

巨石如掌平，兀然半青嶂。
欽哉昔道人，飼虎茲嵓上。
訥齋
作者：釋元淨
朝代：宋

憶昔毗耶老，杜口有誰聽。
還聞寂寞裏，其辯過雷霆。
龍井亭
作者：釋元淨
朝代：宋

虛亭亂石間，中有潛虬府。
澄湛源莫窮，旱歲爲靈雨。
龍井十題·風篁嶺
作者：釋元淨
朝代：宋

風篁蔭修嶺，挺節含虛心。
悠悠往還客，孰不聆清音。
龍井新亭
作者：釋元淨
朝代：宋

暇政去旌斾，杖策訪林邱。
人惟尚求舊，況悲蒲柳秋。
雲谷一臨照，聲光半載留。
軒眉獅子峯，洗眼蒼龍湫。
路穿亂石脚，亭蔽重岡頭。
湖山一日盡，萬象掌中浮。
煮茗欵道論，奠爵致龍優。
過溪雖犯戒，茲意亦風流。
自惟日老病，當期安養游。
願公歸廟堂，用慰天下憂。
求法頌
作者：釋元照
朝代：宋

僧統號求法，乃見出家心。
未審以何求，爲求便等法。
了知求即法，無復更他求。
將求求佛法，何不自求求。
白雲庵
作者：釋元照
朝代：宋

道人倦逢迎，結菴就巖穴。
靜愛山頭雲，空濛如積雪。
隨風亦卷舒，觸石更明滅。
却憶古人詩，祗可自怡悅。
詠甯國院
作者：釋元照
朝代：宋

今古區區滾世埃，此中蓮社爲誰開。
從教靖節攢眉去，却喜劉雷拄步來。
百計坦平心地靜，點光回照玉蕖開。
翻嗟當日陶彭澤，拍手空歌歸去來。
題北山松軒
作者：釋元照
朝代：宋

築室已清曠，栽松更幽寂。
爲愛金石姿，不逐風霜易。
颼飀合琴引，鬰密助山色。
待折最高枝，談對千拳石。
偈·其一
作者：釋元祐
朝代：宋

爲僧六十鬢先華，無補空門愧出家。
願乞封回禮部牒，免孤蜁老衲袈裟。
偈·其四
作者：釋元祐
朝代：宋

月色和雲白，松聲带露寒。
好箇真消息，憑君子細看。
偈二首·其一
作者：釋元素
朝代：宋

大丈夫，秉慧劍，般若鋒兮金剛焰。
非但能摧外道心，早曾落卻天魔膽。
偈二首·其二
作者：釋元素
朝代：宋

未開口時先分付，擬思量處隔千山。
莫言佛法無多子，未透玄關也大難。
臨終辭衆偈
作者：釋元聰
朝代：宋

來未嘗來，去未嘗去。
七十四年，月印寒渚。
頌古八首·其一
作者：釋元聰
朝代：宋

釋尊拈起枝花，分明勾賊破家。
致令千古之下，兒孫逐惡隨邪。
頌古八首·其七
作者：釋元聰
朝代：宋

松陰行不盡，疎雨下無時。
世事幾興廢，山中人未知。
頌古八首·其三
作者：釋元聰
朝代：宋

一下蘭橈驀口鞭，大洋海底火燒天。
父南子北家何許，風滿長空月滿船。
頌古八首·其二
作者：釋元聰
朝代：宋

倒腹傾腸說向伊，不知何故尚遲疑。
只今便好猛提取，莫待天明失却鷄。
頌古八首·其五
作者：釋元聰
朝代：宋

明明道不說，此理憑誰識。
春風一陣來，滿徑花狼籍。
頌古八首·其八
作者：釋元聰
朝代：宋

因我得禮你，莫放屁撒屎。
带累天下人，錯認自家底。
頌古八首·其六
作者：釋元聰
朝代：宋

只知瞻禮紫金容，不覺腦門遭霹靂。
平生心膽向人傾，相識還同不相識。
頌古八首·其四
作者：釋元聰
朝代：宋

鑽頭閙藍遠侍者，刺腦膠盆老趙州。
兩箇人前誇好手，面皮三寸不知羞。
偈三首·其一
作者：釋元靜
朝代：宋

君王了了，將帥惺惺。
一回得勝，六國平寧。
偈三首·其三
作者：釋元靜
朝代：宋

自己田園任運耕，祖宗基業力須爭。
悟須千聖頭邊坐，用向三塗底下行。
偈三首·其二
作者：釋元靜
朝代：宋

行年七十老躘踵，眼目精明耳不聾。
忽地有人欺負我，一拳打倒過關東。
頌古六首·無縫塔。
作者：釋元靜
朝代：宋

皎潔天心月，朦朧徧九垓。
三秋黄葉落，二月牡丹開。
每睹南來雁，常詢北方五臺。
均提童子報，拾得在天台。
頌古六首·狗子無佛性。
作者：釋元靜
朝代：宋

趙州狗子無佛性，七佛如來合掌聽。
須彌岋崿舞三臺，海水騰波行正令。
偈頌三首·其一
作者：釋先
朝代：宋

小林三拜得吾髓，鷲嶺拈花一笑新。
莫謂藏身無影跡，月明照見夜行人。
偈頌三首·其三
作者：釋先
朝代：宋

十二月初一，歲事將周畢。
臘月火燒山，旱雷轟霹靂。
瞌睡師僧驚覺來，三九依前二十九。
偈頌三首·其二
作者：釋先
朝代：宋

三轉法輪於大千，其輪本來常清凈。
若能奉持速取證，急急如律令。
偈
作者：釋光祚
朝代：宋

東家李四婆，西家來乞火。
門外立少時，嗔他停滯我。
惡發走歸家，虛心屋裏坐。
可憐羣小兒，終日受饑餓。
有眼不點睛，空鎖髑髏破。
偈
作者：釋克勤
朝代：宋

休誇四分罷楞嚴，按下雲頭徹底參。
莫學亮公親馬祖，還如德嶠訪龍潭。
七年往返游昭覺，三載翱翔上碧巖。
今日煩充第一座，百華叢裏現優曇。
偈
作者：釋克勤
朝代：宋

收光攝彩信尺真，事事圓成物物新。
內若有心還有物，何能移步出通津。
偈三首·其一
作者：釋克勤
朝代：宋

金鴨香銷錦繡幃，笙歌叢裏醉扶歸。
少年一段風流事，祇許佳人獨自知。
偈三首·其三
作者：釋克勤
朝代：宋

十方同聚會，本來身不昧。
箇箇學無爲，頂上用鉗鎚。
此是選佛場，深廣莫能量。
心空及第歸，利劍不如錐。
偈三首·其二
作者：釋克勤
朝代：宋

本來無形段，那復有唇觜。
特地廣稱揚，替他說道理。
偈五十三首·其一
作者：釋克勤
朝代：宋

蝸牛角上三千界，雲月溪山共一家。
既爾業緣無避處，不如隨分納些些。
偈五十三首·其一〇
作者：釋克勤
朝代：宋

一二三四五六七，眼裏瞳人吹篳觱。
七六五四三二一，石人木人眼淚出。
七通八達，舉著便知。
尚在見聞，隔靴抓痒。
偈五十三首·其一一
作者：釋克勤
朝代：宋

鶻兒未出窠，已有摩霄志。
虎子未絕乳，已有食牛氣。
況復羽翼成，況復牙爪備。
奮迅即驚羣，八面清風起。
一條脊梁硬似鐵，一條白棒掀天地。
相與建法幢，展衲僧巴鼻。
偈五十三首·其一九
作者：釋克勤
朝代：宋

孤迥峭巍巍，始終活鱍鱍。
喚作禪道，祖佛眼中著屑。
不喚作禪道，祖佛掘地覓天。
從他千古萬古黑漫漫，填溝塞壑無人會。
偈五十三首·其一二
作者：釋克勤
朝代：宋

天上月圓，萬象歷然。
地下月半，觸途成現。
見不見，包裹十虛尚餘半。
聞不聞，透脫圓通徹本根。
玉漏銅壺催不得，乾坤大地一枝燈。
一處圓融一切處，無邊剎海更稜層。
偈五十三首·其一四
作者：釋克勤
朝代：宋

粥足飯足，飽柴飽水。
廬陵米價高，山前麥熟未。
盡乾坤剎海，都盧是箇自己。
撒放眉毛眼睫間，直得放光動地。
不是如來禪，亦非第一義，更說什麽衲僧巴鼻。
爭如撒手懸崖，去却藥忌，且唱箇囉囉哩。
偈五十三首·其三
作者：釋克勤
朝代：宋

病遇良醫，饑逢王鱔。
醤裏得鹽，雪中送炭。
偈五十三首·其三三
作者：釋克勤
朝代：宋

眨上眉毛早蹉過，塞却眼。
更形言語轉周遮，命取口。
盡大地都爲一塵，佛眼覷不見。
一大藏都爲一句，海口莫能宣。
也未提得一半在，忽然踏破化城時。
行到水窮處，坐看雲起時。
偈五十三首·其三五
作者：釋克勤
朝代：宋

高峰突兀倚天門，青嶂虛閒可垛跟。
折脚鐺兒幸然在，不妨携去隠深雲。
偈五十三首·其三八
作者：釋克勤
朝代：宋

無事處生事，無佛處現佛，無祖處示祖。
且貴始末相符，頭正尾正。
莫從百草巔頭薦，覿面無私亙古今。
偈五十三首·其三六
作者：釋克勤
朝代：宋

箇是毗耶據坐處，正同摩竭令行時。
夾山頂𩕳通一竅，放出天彭老古錐。
衝浪錦鱗來入罟，縵天網舉不饒伊。
偈五十三首·其二
作者：釋克勤
朝代：宋

平旦清晨五月一，吹起少林無孔笛。
十方沙界坦然平，大地山河印印出。
二祖曾不往西天，達磨曾不到梁國。
大家共賀太平歌，摩訶般若波羅蜜。
偈五十三首·其二二
作者：釋克勤
朝代：宋

通身是眼見不及，遍身是耳聞不徹。
通身是口說不著，通身是心鑑不出。
直饒盡大地明得，無絲毫透漏。
猶在半途，據令全提。
域中日月縱橫掛，一亙晴空萬古春。
偈五十三首·其五
作者：釋克勤
朝代：宋

雲居開大爐韝，不止烹佛烹祖。
但有一切持來，烈焰堆中辨取。
是則當處平和，不是切宜退步。
煅出金剛眼睛，直得乾坤獨露。
雖然到者田地，須知向上一路。
放將三聖瞎馿，踢殺大雄猛虎。
偈五十三首·其五二
作者：釋克勤
朝代：宋

古佛有通津，當陽亙古今。
懸崖能撒手，一語直千金。
偈五十三首·其五四
作者：釋克勤
朝代：宋
体裁：偈颂

乾茆近火，理合先燋。滴水生冰，事不相涉。
偈五十三首·其六
作者：釋克勤
朝代：宋

五月五日天中節，萬崇千妖俱殄滅。
眼裏拈却須彌山，耳裏拔出釘根楔。
鍾馗小妹舞三臺，八臂那吒嚼生鐵。
偈五十三首·其四七
作者：釋克勤
朝代：宋

玄玄玄，太顢頇。
了了了，沒邊表。
有生有滅，特地乖張。
無去無來，轉見漏逗。
不起寂滅定，而現諸威儀。
不捨凡夫法，而修諸勝行。
隨流認得性，無喜亦無憂。
偈五十三首·其四八
作者：釋克勤
朝代：宋

大人具大見，大智得大用。
一飛六月息，一諾千金重。
滔天必江海，崔嵬必山岳。
先知覺未知，先覺覺後覺。
打開無盡藏，運出無價珍。
不依倚一物，顯示本來人。
句
作者：釋克勤
朝代：宋

庵前永日無狼子，磨下終年絕雀兒。
爲亡僧下火
作者：釋克勤
朝代：宋

五藴山頭涅槃路，四方八面沒遮攔。
通身盡是金剛眼，一粒靈丹火裏燃。
爲佛眼下火
作者：釋克勤
朝代：宋

如來涅槃日，娑羅雙樹間。
放出三昧火，闍維金色身。
示善友
作者：釋克勤
朝代：宋

此段本來無向背，要須堅猛力行持。
金剛正眼通身是，萬境來侵莫管伊。
贈思浄律師
作者：釋克勤
朝代：宋

百萬齋才了正因，大緣倏舉只逡巡。
鑿將瑪瑙一方石，鎸作龍華百尺身。
天竺江山增秀麗，西湖風月愈清新。
色聲不動操能事，可是僧中英特人。
頌
作者：釋克勤
朝代：宋

使乎不辱命，臨機貴專對。
安禪捋虎鬚，著著超方外。
不唯明窗下安排，掇向繩床拶嶮崖。
拈椎豎拂奮雄辯，金聲玉振猶奔雷。
九旬落落提綱宗，衲子濟濟長趨風。
解粘去縛手段辣，驅耕奪食猶雍容。
秋風忽作要歸去，了却武陵一段事。
勃窣理窟乃胸中，行行不患無知己。
臨行索我送行篇，要棘蓬與金剛圈。
短歌須要十數丈，長句只消三兩言。
金毛獅子解翻身，箇是叢林傑出人。
不日孤峰大哮吼，五葉一花天地春。
頌
作者：釋克勤
朝代：宋

鼓寂鐘停托鉢回，巖頭一拶語如雷。
果然只得三年活，莫是遭他受記來。
頌古七首·女子出定。
作者：釋克勤
朝代：宋

大定等虛空，廓然誰辨的。
女子與瞿曇，據令何調直。
師子奮迅兮，摇乾蕩坤。
象王回旋兮，不資餘力。
孰勝孰負，誰出誰入。
雨散雲收，青天白日。
君不見馬駒踏殺天下人，臨濟未是白拈賊。
頌古七首·透網金鱗以何爲食。
作者：釋克勤
朝代：宋

百草頭出沒，三界外遨遊。
從布漫天網，虛下鈎鼇鈎。
摇鱗振鬣撼乾坤，兀目昂頭洪浪噴。
棒雨點，喝雷奔，肯將爭戰定功勳。
頌古七首·雲門示衆云：人人盡有光明在。
作者：釋克勤
朝代：宋

夜明簾外千峰秀，鸞鏡臺前萬象虛。
掃蹤滅跡，不立錙銖。
誰爲佛殿，誰是香厨。
敲出鳳凰五色髓，擊碎驪龍明月珠。
頌古聯珠
作者：釋克勤
朝代：宋

雪峰騎駿馬，雲門跨馿兒，一踢一踏相奔馳。
長安有路非無路，夜半行時人不知。
偈
作者：釋克文
朝代：宋

諸佛出身處，東山水上行。
目前一彈指，變現自分明。
日面月面過，佛手馿脚呈。
皆承此恩力，言外度迷情。
偈三首·其一
作者：釋克文
朝代：宋

雲門抽顧，自有來由。
一點不到，休休休休。
偈三首·其三
作者：釋克文
朝代：宋

佛性天真事，誰云別有師。
罔明彈指處，女子出禪時。
不費纖毫力，何曾動所思。
衆生總平等，日用自多疑。
偈三首·其二
作者：釋克文
朝代：宋

先師昔住金輪日，有偈君家結凈緣。
我住金輪還有偈，却應留與子孫傳。
弔黄龍和尚塔
作者：釋克文
朝代：宋

示滅師何速，空遺塔此中。
僧閑四海錫，誰復九年風。
鳥外千峰遶，人間一徑通。
寥寥朝與暮，唯有白雲同。
遺偈
作者：釋克文
朝代：宋

今年七十八，四大相離別。
火風既分散，臨行休更說。
雲鶴
作者：釋克文
朝代：宋

旦過晚應宿，山堂任去留。
孤雲能自在，隻鶴更優游。
楖栗開青眼，袈裟伴白頭。
未明西祖意，萍迹謾悠悠。
投海偈二首·其一
作者：釋凈元
朝代：宋

我捨世間如夢，眾人須我作頌。
頌即語言邊事，了取自家真夢。
投海偈二首·其二
作者：釋凈元
朝代：宋

世間人心易了，只爲人多不曉。
了即皎在目前，未了千般學道。
辭眾偈
作者：釋凈元
朝代：宋

會得祖師真妙訣，無得無物又無說。
喝散烏雲千萬重，一點靈心明皎潔。
慈書記寫予真求讚漫書此以塞來意
作者：釋凈如
朝代：宋

眉不修疏頭突兀，鼻罍垂兮顴無骨。
長憐百醜兼且訥，慈禪慈禪不我拙。
名兮邈兮水裏月。
拙頌奉別知事頤首兼雲堂諸禪眾
作者：釋凈如
朝代：宋

七年林下冷相依，自愧鉛刀利同微。
聚散莫云千里遠，輪天一月共同暉。
臨別誡弟子偈
作者：釋凈昭
朝代：宋

物外翛然獲自由，殷勤諸子送他州。
白雲暫駐無方所，明月相隨到處優。
巖谷乍拖終勿思，林泉幽景豈迴眸。
吾今此去聊相別，汝且和光混衆流。
偈
作者：釋凈曇
朝代：宋

本自深山卧白雲，偶然來此寄閑身。
莫來問我禪兼道，我是吃飯屙屎人。
辭衆偈
作者：釋凈曇
朝代：宋

這漢從來沒縫罅，五十六年成話霸。
今朝死去見閻王，劍樹刀山得人怕。
句
作者：釋凈真
朝代：宋

饑膚片玉明。
呈安撫使趙端明
作者：釋凈真
朝代：宋

海沸江河水接連，居民衝蕩益憂煎。
投身直入龍宮去，要止驚濤浪拍天。
答真西山偈
作者：釋凈豁
朝代：宋

青編讀後方爲士，黄牒頒時始是官。
不拜皇朝真爵命，要行所學也應難。
和李公鞉寶林院巖香閣
作者：釋則安
朝代：宋

醉歌寒食夜，花照武陵溪。
吟鉢聊先擊，詩筒更遠提。
影隨春色動，芳與國香齊。
玉節重來賞，僧窻覓舊題。
偈二首·其一
作者：釋勝
朝代：宋

即心即佛幾人知，立雪齊腰只得皮。
四海浪平龍玩寶，儘他螻蟻撼須彌。
偈二首·其二
作者：釋勝
朝代：宋

護生須是殺，殺盡始安居。
會得箇中意，分明在半途。
頌古七首·其一
作者：釋勝
朝代：宋

無量妙義皆周匝，旋乾轉坤爲一合。
當陽橫按笑中刀，猶欠頂門上一踏。
頌古七首·其七
作者：釋勝
朝代：宋

乙巳大人丘，叢林爲寇讎。
利牙如劍戟，生殺有來由。
頌古七首·其三
作者：釋勝
朝代：宋

腳踏清波分華嶽，手擎紅日轉重雲。
徒勞謾費干戈力，究竟還歸有道君。
頌古七首·其二
作者：釋勝
朝代：宋

漢祖拜將務決勝，非韓誰敢當茲任。
赤幡高竪化城降，星在盤兮不在秤。
頌古七首·其五
作者：釋勝
朝代：宋

藤蘿荆棘離離草，枯樹無退還不倒。
敗棄知他疊幾重，不消一陳秋風掃。
頌古七首·其六
作者：釋勝
朝代：宋

許由臨岸洗耳，巢父不飲牛水。
侍者親入帝鄉，趙州只在草裏。
頌古七首·其四
作者：釋勝
朝代：宋

借路經過無面目，因邪打正有拳頭。
衲僧門下無干涉，徒用精金換得鍮。
頌古二十四首·其一
作者：釋勝
朝代：宋

摩天鴆鳥九頭毒，護世那吒八臂長。
水自竹邊流出冷，風從花裏過來香。
頌古二十四首·其一〇
作者：釋勝
朝代：宋

問端如箭透垣牆，賴值靈雲手段長。
駿馬蹇驢皆控勒，鞭教戰勝出沙場。
頌古二十四首·其一一
作者：釋勝
朝代：宋

太孤太賒日杲杲，璞玉渾金惡種草。
無負平生雪此冤，不如一陣香風掃。
頌古二十四首·其一七
作者：釋勝
朝代：宋

有喝端如探竿草，無師血脈通紅線。
當陽不識李將軍，徒學穿楊一枝箭。
頌古二十四首·其一三
作者：釋勝
朝代：宋

剜心計剖腹繼傳燈，鬼面神頭打葛藤。
傑出諸方無等匹，也知只是赴齋僧。
頌古二十四首·其一九
作者：釋勝
朝代：宋

展事無回互，投機通一綫。
洞山無眼筋，入地獄如箭。
頌古二十四首·其一二
作者：釋勝
朝代：宋

握七星刀尋作者，倒司農印對冤讎。
當陽一句分賓主，九曲黄河水逆流。
頌古二十四首·其一五
作者：釋勝
朝代：宋

佛法無情報爾曹，忽生忽殺在吹毛。
若教韓信得妙訣，自是深明防漢高。
頌古二十四首·其一八
作者：釋勝
朝代：宋

雞作蒼鷹拏鼈鼻，鴨爲金翅作獰龍。
空王以此垂洪範，錦上鋪花知幾重。
頌古二十四首·其一六
作者：釋勝
朝代：宋

一箇鐵額銅頭，一人三頭六臂。
二俱借人鼻孔，卻與洞山出氣。
頌古二十四首·其一四
作者：釋勝
朝代：宋

驅耕夫牛照即用，奪饑人食用即照。
不得同參把手行，安知袖裏有穿竅。
頌古二十四首·其七
作者：釋勝
朝代：宋

陸亘回珠轉玉，南泉換斗移星。
花陰滿地日午，夢覺流鶯一聲。
頌古二十四首·其三
作者：釋勝
朝代：宋

南泉王老太無端，卻逐鹽官作樂官。
西祖令嚴行禁止，免他禪會錯欣歡。
頌古二十四首·其九
作者：釋勝
朝代：宋

披蓑側笠千峰上，引水澆蔬五老前。
中有瓜田難納履，睦州倒退在傍邊。
頌古二十四首·其二
作者：釋勝
朝代：宋

心佛物兮俱不是，坐斷舌頭除藥忌。
橫拈倒用總由他，活捉魔群穿卻鼻。
頌古二十四首·其二〇
作者：釋勝
朝代：宋

貓全食血功，虎備起屍殺。
無奈何舅何，不傳上樹訣。
頌古二十四首·其二一
作者：釋勝
朝代：宋

開口便見膽，工夫傲東魯。
昔於豆子山，也解打瓦鼓。
頌古二十四首·其二三
作者：釋勝
朝代：宋

先祖滔滔無固必，後人悱悱有雌雄。
巨靈擡手無多子，分破華山千萬重。
頌古二十四首·其二二
作者：釋勝
朝代：宋

鐵餡價難窮，誰知屈味濃。
法幢光祖域，正董在胸中。
頌古二十四首·其五
作者：釋勝
朝代：宋

無業何太切，白雲何太孤。
胡鬚將謂赤，更有赤鬚胡。
頌古二十四首·其八
作者：釋勝
朝代：宋

行者失卻眼，南泉破卻鍋。
滿堂僧不厭，一箇俗人多。
頌古二十四首·其六
作者：釋勝
朝代：宋

就身打劫壯吾曹，喚得賢侯智眼高。
忿色不知何處去，珠回玉轉透雲袍。
頌古二十四首·其四
作者：釋勝
朝代：宋

師子窟中師子兒，逸群遊翫海珠璣。
溈山呼索渾無竅，有理難伸穿得奇。
釣臺
作者：釋北野
朝代：宋

自過羊裘七里灘，尋思欲見故人難。
殷勤借問溪邊叟，近日誰來把釣竿。
悟趙州狗子無佛性話偈
作者：釋南
朝代：宋

狗子無佛性，羅睺星入命。
不是打殺人，被人打殺定。
石佛寺
作者：釋南越
朝代：宋

松竹行纔盡，香城絕世塵。
倚巖開半殿，鑿石見全身。
鍾鼓中天曉，烟花上界春。
出門重稽首，願值下生辰。
偈二首·其一
作者：釋南雅
朝代：宋

大機貴直截，大用貴頓發。
縱有嚙鏃機，一鎚須打殺。
偈二首·其二
作者：釋南雅
朝代：宋

紫蕨伸拳笋破梢，楊花飛盡綠陰交。
分明西祖單傳句，黄栗留鳴燕語巢。
偈頌七首·其一
作者：釋南雅
朝代：宋

葛陂化杖誰爲力，陶壁飛梭事有因。
好是風雲相際會，崢嶸頭角自驚群。
偈頌七首·其三
作者：釋南雅
朝代：宋

生而無生，一片浮雲點太清。
滅而無滅，萬里寒空沈曉月。
箇些兒，佛不知，擬心棲處隔山迷。
直饒不擬棲心處，猶落吾家第二機。
偈頌七首·其二
作者：釋南雅
朝代：宋

百歲光陰彈指頃，萬緣休處是良謀。
文章蓋世今何在，到了還歸土一坵。
偈頌七首·其五
作者：釋南雅
朝代：宋

瞎馿滅却正法眼，臨濟宗風始大張。
的的單傳至今日，繩繩不斷愈光揚。
有價數，沒商量。
偈頌七首·其六
作者：釋南雅
朝代：宋

去年今月正今日，北高峯前，冷泉亭畔。
懸羊頭，賣狗肉，秤頭斤兩惜如玉。
幾多高價來相酬，盡力相酬酬不足。
今年今日正今時，竹山頂上，棲風亭邊。
饑即餐，困即眠，石頭爲枕草爲氈。
永日蕭然無箇事，白雲深處不朝天。
偈頌七首·其四
作者：釋南雅
朝代：宋

生是死之生，死是生之死。
兩路坦然平，無彼亦無此。
真覺禪師
作者：釋南雅
朝代：宋

德山棒下桶底脫，又被巖頭轟一喝。
懸崖萬丈放全身，松山撐破秋空月。
見見之時見非是見
作者：釋南雅
朝代：宋

見見之時非是見，見猶離見若爲論。
錢塘江上中秋後，風急潮聲萬馬奔。
周侯祠
作者：釋印
朝代：宋

將軍手持三尺劍，奮身直入蛟龍穴。
至今魚鼈不敢游，溪流上下皆腥血。
千年廟食未足酬，問之父老何其憂。
害人白額猶未盡，紛紛不獨南山頭。
贈徐鼎臣常侍
作者：釋印粲
朝代：宋

不將才名暫時夸，人仰聲名遍海涯。
月滿朝衣聽禁漏，更闌分直掃宮花。
諫書未上先焚稿，御筆曾傳立草麻。
見說下朝無一事，小池栽葦學僧家。
偈三首·其一
作者：釋卿
朝代：宋

杜鵑聲裏春光暮，滿地落花留不住。
瑠璃殿上絕行蹤，誰人解插無根樹。
只應連夜雨，又過一年春。
偈三首·其三
作者：釋卿
朝代：宋

一不是，二不成，落華流水裏啼鶯。
閑亭雨歇夜將半，片月還從海底生。
偈三首·其二
作者：釋卿
朝代：宋

蓬萊突兀無遮護，鐵壁銀山無入處。
有時關棙一時開，放出毒蛇當大路。
參禪人，早回顧，莫待臨時生怕怖。
荆棘林中暗坐時，百尺竿頭須進步。
三十三人老古錐，象轉龍蟠曾指注。
休指注，成露布。
蚊子上鐵牛，無你下嘴處。
偈頌六十七首·其一一
作者：釋原妙
朝代：宋

愛之欲其生，惡之欲其死。
愛惡兩重關，總向遮裏起。
直饒識得根源，更買草鞋行脚三十年，何曾踏著遮裏。
偈頌六十七首·其一九
作者：釋原妙
朝代：宋

陰向鼻端滅，陽從眼裏生。
會得箇中意，更參三十年。
偈頌六十七首·其一五
作者：釋原妙
朝代：宋

天關久鎖不開容，日夜滂沱鼓黑風。
憤性一槌俱擊碎，頂門迸出一輪紅。
偈頌六十七首·其一八
作者：釋原妙
朝代：宋

海底泥牛銜月走，巖前石虎抱兒眠。
鐵蛇鑽入金剛眼，崑崙騎象鷺鷥牽。
偈頌六十七首·其一六
作者：釋原妙
朝代：宋

忘却當年密授句，枉教一衆喫辛苦。
夜來枕上忽憶著，年年五月黄梅雨。
偈頌六十七首·其一四
作者：釋原妙
朝代：宋

指天指地展戈矛，直至如今戰不休。
假使羣靈都殺盡，一身還有一身愁。
偈頌六十七首·其七
作者：釋原妙
朝代：宋

一夏九十日，看看又將半。
面門無位人，急著眼睛看。
冷地驀相逢，脚跟紅線斷。
掌內握乾坤，翻身遊碧漢。
堪笑當年老瑞巖，惺惺石上重呼喚。
偈頌六十七首·其三〇
作者：釋原妙
朝代：宋

洞徹是非如夢幻，轉身未免墮深坑。
須知別有通霄路，不許時人造次行。
偈頌六十七首·其三一
作者：釋原妙
朝代：宋

昔年瞎却我眼，今朝穿却你鼻。
冤冤相報無休，莫若克己復禮。
非惟和尚同塵，免得遞相鈍置。
偈頌六十七首·其三七
作者：釋原妙
朝代：宋

日正暄，春已暮，落花片片隨流去。
拄杖枝頭一點紅，馨香徧界無人顧。
偈頌六十七首·其三九
作者：釋原妙
朝代：宋

一年三百六十日，看看逗到今宵畢。
十箇有五雙，參禪禪又不知，學道道亦不識。
只遮不知不識四字，正是三世諸佛骨髓。
偈頌六十七首·其三八
作者：釋原妙
朝代：宋

一夏以來，諸人懡㦬，山僧亦懡㦬。
懡㦬逢懡㦬，彼此無空過。
今朝聖制告圓，不免更說些懡㦬禪，贏得大家俱懡㦬。
如何是懡㦬禪，咄，猛火著油煎。
偈頌六十七首·其三四
作者：釋原妙
朝代：宋

周行七步猶成跡，槨示雙趺豈易收。
微雨灑花千點泪，淡烟籠竹一堆愁。
偈頌六十七首·其二
作者：釋原妙
朝代：宋

有一物，明歷歷。
佛祖覷不破，大地無人識。
常在舌頭尖，盡力吐不出。
吐得出，也是胡餠裏呷汁。
偈頌六十七首·其二三
作者：釋原妙
朝代：宋

大海無魚，大地無草。
大富無糧，大悟無道。
偈頌六十七首·其二二
作者：釋原妙
朝代：宋

八十日中，千說萬喻。
說也說到無說時，聞也聞到無聞處。
既是無說又無聞，功成果滿憑何舉。
吹龍笛，擊鼉鼓。
皓齒歌，細腰舞。
桃花亂落如紅雨。
偈頌六十七首·其五
作者：釋原妙
朝代：宋

百年難遇歲朝春，姹女梳粧越樣新。
惟有東村王大姐，依前滿面是埃塵。
偈頌六十七首·其五一
作者：釋原妙
朝代：宋

一百禪和三十州，無繩自縛萬山頭。
誰是護生誰是殺，白雲影裏鐵船浮。
偈頌六十七首·其五三
作者：釋原妙
朝代：宋

意句不到，宗說不通，盲龜跛鼈。
意句俱到，宗說俱通，盲龜跛鼈。
偈頌六十七首·其五九
作者：釋原妙
朝代：宋

今年龍象頗多，權作三堂結夏。
雖然名字不同，是法本無高下。
偈頌六十七首·其五五
作者：釋原妙
朝代：宋

工夫不到不方圓，寬著程途急著鞭。
但得此心常不昧，從教滄海變桑田。
偈頌六十七首·其五六
作者：釋原妙
朝代：宋

識得拄杖子，被拄杖子縛。
不識拄杖子，亦被拄杖子縛。
不是弄潮人，徒勞遭點額。
偈頌六十七首·其五四
作者：釋原妙
朝代：宋

呱聲未絕便稱尊，攪得三千海嶽昏。
惡水一年澆一度，知他雪屈是酬恩。
偈頌六十七首·其八
作者：釋原妙
朝代：宋

五湖春色十分肥，正是功圓果滿時。
玉蝶穿花零碎錦，黄鶑擲柳亂垂絲。
靈雲打失娘生眼，備老重添八字眉。
無限水邊林下客，謾將竹杖度須彌。
偈頌六十七首·其六七
作者：釋原妙
朝代：宋

紅塵堆裏學山居，寂滅身心道有餘。
但得胸中憎愛盡，不參禪亦是工夫。
偈頌六十七首·其六三
作者：釋原妙
朝代：宋

今朝八月一，行脚禪和出。
不識自家珍，却向途中覓。
直饒走徧一百一十城，參見五十三善知識，功超十地三乘，位等釋迦彌勒。
若還來到西峰，未免一棒打折你馿脊。
偈頌六十七首·其六二
作者：釋原妙
朝代：宋

打開布袋頭，放出百千牛。
縱隨芳草去，終不被人收。
一日歸來重會面，半含容笑半含羞。
偈頌六十七首·其六五
作者：釋原妙
朝代：宋

參禪一著莫遲疑，念念如同救火時。
烈燄亙天渾不顧，翻身直造萬重圍。
一朝火滅烟消後，鼻孔依前向下垂。
偈頌六十七首·其六六
作者：釋原妙
朝代：宋

萬法歸一一何歸，只貴惺惺著意疑。
疑到情忘心絕處，金烏夜半徹天飛。
偈頌六十七首·其六四
作者：釋原妙
朝代：宋

急水灘頭泊小舟，切須牢把遮繩頭。
驀然繩斷難迴避，直到通身血迸流。
偈頌六十七首·其四
作者：釋原妙
朝代：宋

千嶺萬山雪，五湖四海冰。
清光成一片，物物盡皆明。
偈頌六十七首·其四〇
作者：釋原妙
朝代：宋

封却拄杖頭，結却布袋頭。
大家團欒頭，赤眼火柴頭。
嗄，正是冤家共聚頭，不妨頭上更安頭。
偈頌六十七首·其四七
作者：釋原妙
朝代：宋

入我法中，不論凡聖。
動轉施爲，咸遵舊令。
偈頌六十七首·其四二
作者：釋原妙
朝代：宋

巴陵設忌三轉語，西峰單單只一句。
聻，逢人切忌錯舉。
偈頌六十七首·其四五
作者：釋原妙
朝代：宋

三千世界作爐，百億須彌爲炭。
生鐵鑄就禪和，炙得通身紅爛。
偈頌六十七首·其四八
作者：釋原妙
朝代：宋

九旬把定重關，今朝放開一線。
頂門具眼衲僧，自合知機識變。
依舊平分局面。
偈頌六十七首·其四四
作者：釋原妙
朝代：宋

西峰結制不尋常，穀滿倉兮僧滿堂。
既得遮些根蒂固，大家摇扇取風凉。
偈頌十二首·其一
作者：釋原妙
朝代：宋

欲明種子因，熟讀上大人。
若到可知禮，盲龜跛鼈親。
偈頌十二首·其一一
作者：釋原妙
朝代：宋

學道如初不變心，千魔萬難愈惺惺。
直須敲出虛空髓，拔却金剛腦後釘。
偈頌十二首·其一二
作者：釋原妙
朝代：宋

不得者箇，爭得那箇。
既得那箇，忘却者箇。
偈頌十二首·其三
作者：釋原妙
朝代：宋

此心清凈本無瑕，只爲貪求被物遮。
突出眼睛全體露，山河大地是空華。
偈頌十二首·其九
作者：釋原妙
朝代：宋

封却拄杖頭，結却布袋口。
禁在鐵圍山，枷上重增杻。
有中拷出無，無中拷出有。
痛楚百千般，不離者窠臼。
偈頌十二首·其五
作者：釋原妙
朝代：宋

五陰山中，魔强法弱。
戰之不勝，休擬議著。
寶劍全提，莫問生殺。
奮不顧身，星飛火撒。
有功者賞，無功者罰。
偈頌十二首·其八
作者：釋原妙
朝代：宋

臘月三十日，時節看看至。
露柱與燈籠，休更打瞌睡。
覿面當機提，當機覿面覷。
驀然觸瞎眼睛，照顧爛泥裏有刺。
偈頌十二首·其六
作者：釋原妙
朝代：宋

有時熱鬨鬨，有時冷冰冰。
有時如牽馿入井，有時如順水張帆。
又示徒
作者：釋原妙
朝代：宋

工夫果的有真疑，動靜寒暄總不知。
枕子驀然開口笑，鉢盂𨁝跳上須彌。
示如夢禪人行脚
作者：釋原妙
朝代：宋

閒處休居靜莫住，轉入轉深轉幽固。
縱至深深盡底時，更須知有那一步。
昔日曹溪親到來，今時往往多差互。
若非喪盡目前機，倒嶽傾湫無覓處。
示如法禪人·其一
作者：釋原妙
朝代：宋

識得根源認得伊，全身猶墮在塵圍。
縱然和座都掀倒，尚有烟霞遶翠微。
示如法禪人·其三
作者：釋原妙
朝代：宋

如如不動法中王，舉足無非是道場。
不到水窮雲盡處，爭知覿面是檀郎。
示如法禪人·其二
作者：釋原妙
朝代：宋

直造懸崖上上關，白雲影裏轉身難。
箇中若使能通變，奪食驅耕總是閒。
示徒·其一
作者：釋原妙
朝代：宋

學道如初莫變心，千魔萬難愈惺惺。
直須敲出虛空髓，拔却金剛腦後釘。
示徒·其三
作者：釋原妙
朝代：宋

學道如撐逆水舟，篙篙著力莫隨流。
忽然失脚翻身去，踏斷寒江月一鈎。
示徒·其二
作者：釋原妙
朝代：宋

學道之心似鏡明，纖塵纔染便忘形。
廓然照出娘生面，一簇青烟鎖翠屏。
示徒三戒·其一
作者：釋原妙
朝代：宋

開口動舌，無益於人，戒之莫言。
示徒三戒·其三
作者：釋原妙
朝代：宋

舉足動步，無益於人，戒之莫行。
示徒三戒·其二
作者：釋原妙
朝代：宋

舉心動念，無益於人，戒之莫起。
禪人請贊·其一
作者：釋原妙
朝代：宋

遮箇村僧，只好聞名。
尾巴纔露，天下人憎。
禪人請贊·其二
作者：釋原妙
朝代：宋

不識巖頭密啟處，剛言悟得仰山禪。
遮場敗露難遮蓋，留與兒孫萬世傳。
西隠接待師立山主請
作者：釋原妙
朝代：宋

烏豆眼睛生鐵面，直向孤峰頂上。
將無米飯塞斷天下衲子咽喉，固是家常，因甚更教人參箇一歸何處。
吽，憶著江南三月天，馬塍西畔春無數。
辭世
作者：釋原妙
朝代：宋

來不入死關，去不出死關。
鐵蛇鑽入海，撞倒須彌山。
達磨祖師贊·其一
作者：釋原妙
朝代：宋

開旗展陣入梁邦，未覩天顔早已降。
縱有神通難轉款，翩翩一葦渡長江。
雲庵
作者：釋原妙
朝代：宋

或淡或濃拖雨去，半舒半捲逆風來。
爲憐途路無棲泊，却把柴扉永夜開。
頌古三十一首·其一
作者：釋原妙
朝代：宋

靈山拈出一枝花，百萬都來是作家。
惟有飲光猶未瞥，那堪眼裏又添沙。
頌古三十一首·其一〇
作者：釋原妙
朝代：宋

自小丹青畫不成，年來始覺藝方精。
等閑擲筆成龍去，換却時人眼裏睛。
頌古三十一首·其一一
作者：釋原妙
朝代：宋

泥佛不度水，毗嵐風忽起。
大地黑漫漫，衲僧爭敢視。
頌古三十一首·其一七
作者：釋原妙
朝代：宋

吞而復吐冷烟浮，月落寒山猶未休。
重把絲綸輕一掣，豈知元只在鈎頭。
頌古三十一首·其一三
作者：釋原妙
朝代：宋

木佛不度火，掣開金殿鎖。
內外絕遮欄，時人猶懡㦬。
頌古三十一首·其一九
作者：釋原妙
朝代：宋

颯颯秋風滿院凉，芬芳籬菊半經霜。
可憐不遇攀花手，狼籍枝頭多少香。
頌古三十一首·其一二
作者：釋原妙
朝代：宋

金佛不度爐，鐵裹夜明珠。
一槌俱粉碎，清光何處無。
頌古三十一首·其一五
作者：釋原妙
朝代：宋

禮佛修行不較多，何須特地起干戈。
直饒打得回頭後，兔子何曾離得窠。
頌古三十一首·其一八
作者：釋原妙
朝代：宋

猛虎深藏淺草窠，幾回明月入烟蘿。
頂門縱有金剛眼，未免當頭蹉過他。
頌古三十一首·其一六
作者：釋原妙
朝代：宋

四面洪波萬丈深，上天無路地無門。
箇中有理應難訴，不是愁人也斷魂。
頌古三十一首·其一四
作者：釋原妙
朝代：宋

趙州狗子佛性無，十分春色播江湖。
幾多摘葉尋枝客，空使洛陽花滿途。
頌古三十一首·其七
作者：釋原妙
朝代：宋

眉毛罅裏積山嶽，鼻孔中藏師子兒。
南北東西無限意，此心能有幾人知。
頌古三十一首·其三
作者：釋原妙
朝代：宋

死款都來一口供，情窮理極卒難容。
若將皮髓論高下，爭見花開五葉紅。
頌古三十一首·其三〇
作者：釋原妙
朝代：宋

逆風吹又順風吹，鐵眼銅睛爭敢窺。
萬古碧潭空界月，再三撈摝始應知。
頌古三十一首·其三一
作者：釋原妙
朝代：宋

佛手馿脚與生緣，鬼面人頭有許般。
雲散碧天孤月朗，澄潭徹底影團團。
頌古三十一首·其三三
作者：釋原妙
朝代：宋

一二三四五六圈，心肝粉碎髑髏穿。
若將方木投圓竅，醜姥爭教得少年。
頌古三十一首·其三二
作者：釋原妙
朝代：宋

無端平地起干戈，爭似屬牛人更多。
滿面慚惶無著處，低頭依舊入烟蘿。
頌古三十一首·其九
作者：釋原妙
朝代：宋

幸然無事鼓風濤，激起洪波萬丈高。
直得渾家都浸殺，至今平地浪滔滔。
頌古三十一首·其二
作者：釋原妙
朝代：宋

兩兩成羣罪莫窮，謾將鼠伎逞英雄。
當時若作今時世，縱使瞿曇也不中。
頌古三十一首·其二〇
作者：釋原妙
朝代：宋

饑火炎炎燒斷腸，親逢王膳不能嘗。
可憐併逐溪流去，百億滄溟透底香。
頌古三十一首·其二一
作者：釋原妙
朝代：宋

國師塔樣最尖新，覿面拈來不露文。
却被耽源添一線，至今描邈亂紛紛。
頌古三十一首·其二七
作者：釋原妙
朝代：宋

弓絃走馬驀相逢，覿面全提未見功。
拈出輪王三寸鐵，直教血濺梵天紅。
頌古三十一首·其二三
作者：釋原妙
朝代：宋

三十年來在夢中，生涯喪盡絕行蹤。
自慚一見桃花後，依舊漫天鼓黑風。
頌古三十一首·其二九
作者：釋原妙
朝代：宋

不動尊，提不起，茫茫宇宙誰能委。
秋江清夜月澄輝，鷺鷥飛入蘆花裏。
頌古三十一首·其二二
作者：釋原妙
朝代：宋

楊柳溪邊垂綠線，黄鶑枝上聲聲囀。
幾多貪玩不知春，空使落花千萬片。
頌古三十一首·其二五
作者：釋原妙
朝代：宋

紅輪杲杲正當空，昨日今朝事不同。
盡謂古今都坐斷，誰知賊過後張弓。
頌古三十一首·其二八
作者：釋原妙
朝代：宋

銀蟾出海照無私，處處分明是阿誰。
見面不須重問訊，從教日炙與風吹。
頌古三十一首·其二六
作者：釋原妙
朝代：宋

滯貨多年要脫身，巧粧綺語說諸人。
及乎拈出當場賣，索價遼天誰敢親。
頌古三十一首·其二四
作者：釋原妙
朝代：宋

落花臺上重鋪錦，瑪瑙階前布赤沙。
情義盡從貧處斷，世人偏向有錢家。
頌古三十一首·其五
作者：釋原妙
朝代：宋

攢花簇錦絕纖塵，一度拈來一度新。
啼得血流無用處，不如緘口過殘春。
頌古三十一首·其六
作者：釋原妙
朝代：宋

殺人猶可恕，再犯豈能容。
貶向無生國，千聖不知蹤。
頌古三十一首·其四
作者：釋原妙
朝代：宋

祖師不會禪，夫子不識字。
棒打石人頭，嚗嚗論實事。
頌古五首·其一
作者：釋原妙
朝代：宋

涅槃地獄本無差，只爲從來被眼遮。
三脚瞎馿纔𨁝跳，鑊湯罏炭即吾家。
頌古五首·其三
作者：釋原妙
朝代：宋

滴滴通身是爛膿，更無一點落西東。
若言不是知音者，未免風吹別調中。
頌古五首·其二
作者：釋原妙
朝代：宋

剖盡枯腸喪盡機，通身不掛一毫絲。
清風步步隨身轉，明月誰分上下池。
頌古五首·其五
作者：釋原妙
朝代：宋

等閑放出這牛兒，頭角分明舉似誰。
若向尾巴尖上會，新羅鷂子過多時。
頌古五首·其四
作者：釋原妙
朝代：宋

水出高原浪拍天，四維上下絕塵烟。
分明好箇真消息，未必時人到那邊。
頌趙州無字示陳太尉
作者：釋原妙
朝代：宋

澄潭千載毒龍蟠，倒嶽傾湫誰解看。
直下一刀成兩段，虛空粉碎髑髏乾。
謁曹娥廟
作者：釋及甫
朝代：宋

輟棹江頭謁孝娥，斷碑枯柏尚嵯峨。
生爲女子既如此，身是男兒又若何。
千古美名昭日月，一軀靈骨葬藤蘿。
沈魂欲酹不知處，無限西風起碧波。
偈
作者：釋可勳
朝代：宋

秋江烟島晴，鷗鷺行行立。
不念觀世音，爭知普門入。
句
作者：釋可勳
朝代：宋

天曉不干鐘鼓事，月明豈爲夜行人。
送僧
作者：釋可士
朝代：宋

一鉢即生涯，隨緣度歲華。
是山皆有寺，何處不爲家。
笠重吳天雪，鞋香楚地花。
他年訪禪室，寧憚路岐賒。
頌古
作者：釋可封
朝代：宋

掃地潑水相公來，最好三門八字開。
祇恐玉堂便歸去，未容蓮社久追陪。
頌古三首·其一
作者：釋可封
朝代：宋

阿魏無真，水銀無假。
老倒南泉，可知禮也。
頌古三首·其三
作者：釋可封
朝代：宋

三軍不動旗閃爍，龍蛇陣上看謀略。
令人長憶李將軍，萬里晴空飛一鶚。
頌古三首·其二
作者：釋可封
朝代：宋

拈得須彌第一槌，銅頭鐵額豈容伊。
鹽梅舟楫并霖雨，不是斯人更是誰。
一山
作者：釋可湘
朝代：宋

萬機俱罷口門緘，喚作如如落二三。
拶得通身歸峭壁，善財不到別峰參。
佛光法師真相致藏主請贊
作者：釋可湘
朝代：宋

僧中英，教中傑。
掛宋朝金襴，肆台衡木舌。
如天河翻，如巖石裂，萎花風掃雨新奇，電影已收雷未絕。
若是五逆兒郎，見徹明徹描邈得徹。
信知這老和尚，已說今說當如是說。
白雲推出團團月。
偈頌一百零九首·其一〇一
作者：釋可湘
朝代：宋

溈仰兩爺兒，採茶機對機。
只知呈體用，不覺露槍旗。
正值風和日暖，何妨把手同歸，子規啼破已多時。
偈頌一百零九首·其一〇三
作者：釋可湘
朝代：宋

娑羅雙樹間，瞿曇展脚睡。
一睡二千年，而今醒也未。
醒了也，足觀瞻。
山花開似錦，澗水湛如藍。
偈頌一百零九首·其一〇八
作者：釋可湘
朝代：宋

嗟末法，惡時世。
諭之向上關，略不點頭。
說及龍華會，何曾抽採。
但見需撒花索苗米，惱得頭白，逼得面黄。
留香一鉢飯，渾是皺眉糧。
今歲上供銀未解，來年新底又催綱。
歸堂快合休糧方。
偈頌一百零九首·其一〇六
作者：釋可湘
朝代：宋

光境易消磨，看看中夏過。
長連床上客，本分事如何。
本分事，沒回互。
石梯侍者曾有言，某甲實是上堂去。
偈頌一百零九首·其一〇四
作者：釋可湘
朝代：宋

象骨飛冰片，鰲山吃雪團。
家風嚴冷甚，覷著骨毛寒。
聲價騰今耀古，馨香炙地薰天。
年年不斷一爐烟。
偈頌一百零九首·其一一
作者：釋可湘
朝代：宋

薄福住常雲，生涯只任真。
燈籠懸露柱，北斗對南辰。
法法皆依位，機機合見人。
大家齊努力，扶起破沙盆。
偈頌一百零九首·其一七
作者：釋可湘
朝代：宋

每憐紙撚揾無油，將底光輝古蕩湫。
今日元宵時節至，也還水上掛燈毬。
偈頌一百零九首·其一三
作者：釋可湘
朝代：宋

幽壑鼓寒濤，霜林木葉飄。
普通年遠事，歷歷在今朝。
偈頌一百零九首·其一九
作者：釋可湘
朝代：宋

門外門內，一時分付。
若是俊流，何必重舉。
偈頌一百零九首·其一二
作者：釋可湘
朝代：宋

悉達出頭來，賣弄醜舉止。
雲門打不殺，德山呵不起。
曉間園裡聽鶑啼，昔日毗嵐今宛爾。
偈頌一百零九首·其一四
作者：釋可湘
朝代：宋

初三十一，中九下七。
今朝總入書雲筆，大書特書兼屢書，祖師兩眼黑如漆。
偈頌一百零九首·其七
作者：釋可湘
朝代：宋

□□□□理機梭，徧向園林織綺羅。
唯有黄鸝知此意，纔方偷眼又春過。
偈頌一百零九首·其七八
作者：釋可湘
朝代：宋

十方國土中，惟有一乘法。
如何是一乘法，梅雨過，芰荷香，薰風殿閣生微凉。
偈頌一百零九首·其七四
作者：釋可湘
朝代：宋

太白峰頭月，寒泉水底燈。
清光分上下，千里恰同明。
一點不來翻夜雨，難謾迦葉老師兄。
偈頌一百零九首·其三二
作者：釋可湘
朝代：宋

如來禪與祖師心，不在靈山及少林。
日轉柳陰蓮沼靜，亂蟬嗚咽衆蛙嗂。
偈頌一百零九首·其三六
作者：釋可湘
朝代：宋

乾紙燃，漏燈盞，茫茫蹉過人何限。
當頭點出許誰看，三世如來同箇眼。
偈頌一百零九首·其三四
作者：釋可湘
朝代：宋

咬定牙關，全提殺活。
刳文殊脛，拔維摩舌。
更有一機，不說不說。
偈頌一百零九首·其九七
作者：釋可湘
朝代：宋

我此震旦人，到底少意氣。
放伊過界來，波濤起平地。
直指單傳，有甚巴鼻。
神光因爲這些，著了娘生隻臂。
是旃檀，是馿屎。
等閑一嗅腦門開，二十八代西天記。
偈頌一百零九首·其九三
作者：釋可湘
朝代：宋

重陽節，何可說。
籬菊新開剪剪金，霜柑微露團團月。
元亮攢眉回去見境生情，閩王特地緘來弄巧成拙。
處處登高看不徹。
偈頌一百零九首·其九九
作者：釋可湘
朝代：宋

朱行軍威掩萬衆，特露太阿。
濟上座氣蓋諸方，不顧性命。
選佛若無如是眼，宗風爭得到于今。
偈頌一百零九首·其九六
作者：釋可湘
朝代：宋

空中一片雲，起滅渾無定。
或要下筆書，或要用釘釘。
竹杖拈來畫斷休，免得年年爲話柄。
偈頌一百零九首·其九四
作者：釋可湘
朝代：宋

兩肩擔不起，壓倒世間人。
覿體常現前，知他是什麽。
縱使六陰塞戶，無欠亦無餘。
假饒一氣轉鈞，同明復同暗。
瞿曇廣說，達磨直指。
詰其端由，全沒巴鼻。
驀見陽生第一爻，九九元來八十二。
偈頌一百零九首·其二
作者：釋可湘
朝代：宋

摩竭陀國，親行此令。
從上以來，孰敢違命。
偈頌一百零九首·其二七
作者：釋可湘
朝代：宋

黄面老，初成道，誇詫一場相皷倒。
雪嶺峩峩雪未消，星河湛湛星猶皎。
諸人冷地眼開時，莫似貧兒拾得寶。
偈頌一百零九首·其二三
作者：釋可湘
朝代：宋

冬節前後，砂飛石走。
忽憶溈山兩鳳毛，進前退後揚家醜。
畢竟九巖作麽生，面南看北斗。
偈頌一百零九首·其二九
作者：釋可湘
朝代：宋

岸柳駸駸綠，巖花漸漸紅。
摩胸一段義，舒卷在春風。
分明點與諸人了，切忌朦朧在夢中。
偈頌一百零九首·其二二
作者：釋可湘
朝代：宋

拶透大圓覺，平地沉山岳。
翻笑刻舟人，無繩徒自縛。
偈頌一百零九首·其二五
作者：釋可湘
朝代：宋

中秋令節，陞堂指月。
眨得眼來，楚天空闊。
偈頌一百零九首·其二八
作者：釋可湘
朝代：宋

一年十二月，過了無多日。
乃事竟如何，茫然黑似漆。
休休休，空悠悠，前許多時何處去，大寒然後索衣裘。
偈頌一百零九首·其二六
作者：釋可湘
朝代：宋

十方同聚會，瞎馿趁大隊。
箇箇學無爲，眉上更安眉。
此是選佛場，屎窖立封疆，心空及第歸。
偈頌一百零九首·其二四
作者：釋可湘
朝代：宋

言中彼此带幽玄，盡向言中辨正偏。
孤負一條官驛路，茫茫沉在月明前。
偈頌一百零九首·其五〇
作者：釋可湘
朝代：宋

吳山青，越山青。
揖讓分賓主，低昂見弟兄。
中間一句，風靜潮平。
滿堂皆顧陸，捉筆畫難成。
偈頌一百零九首·其五七
作者：釋可湘
朝代：宋

瞿曇出母胎，膽志大如斗。
方學小兒行，便作獅子吼。
水在湖，杓在手，乘時蕩向無何有。
也勝雲門老古錐，藥囊空掉喪車後。
偈頌一百零九首·其五三
作者：釋可湘
朝代：宋

撞出娘胎海嶽昏，指天指地若無人。
年年傾盡西湖水，難洗瞿曇滿面塵。
偈頌一百零九首·其五九
作者：釋可湘
朝代：宋

衲子奔相看，相看莫相負。
飲水須貴脈，入門富弁主。
問訊時，揖茶處，總爲諸人開活路。
若是謝三郎，揚眉便歸去。
偈頌一百零九首·其五二
作者：釋可湘
朝代：宋

春山疊亂青，春水湛虛碧。
豁開樓閣門，分身千百億。
一念差，雲羃羃，善財無路尋知識。
偈頌一百零九首·其五五
作者：釋可湘
朝代：宋

雪山高幾何，矗矗在天表。
咄哉竺土仙，六年登不到。
登得到，絕之遶，背手摘南辰，下視衆峰小。
偈頌一百零九首·其八〇
作者：釋可湘
朝代：宋

九日正當期，登高報衆知。
黄花到處有，豈獨在東籬。
難逢美景，採出一枝。
觸目無人明此意，何妨自插滿頭歸。
偈頌一百零九首·其八七
作者：釋可湘
朝代：宋

集雲法令不徒施，趁起丹山白鳳兒。
昨夜已飛霄漢去，平明空撼碧梧枝。
偈頌一百零九首·其八五
作者：釋可湘
朝代：宋

三聲鼎蓋普門開，苦海勞生喚不回。
九十春光今又半，空飛花片點莓苔。
偈頌一百零九首·其八八
作者：釋可湘
朝代：宋

打牛即是，打車即是。
一種無絃琴，彈落知音耳。
委不委，曹娥讀夜碑，且較三十里。
偈頌一百零九首·其八四
作者：釋可湘
朝代：宋

傍家覓佛，著相參禪。
何異釣魚於山上，聽水於爐邊。
三冬今去一，眨眼過殘年。
翻思少室庭前雪，惟有神光得正傳。
偈頌一百零九首·其六一
作者：釋可湘
朝代：宋

了了無言，驀胸一拳。
蜃江水急，不許泊船。
偈頌一百零九首·其六七
作者：釋可湘
朝代：宋

春雪滿空來，觸處似花開。
不知園裡樹，那箇是真梅。
偈頌一百零九首·其六三
作者：釋可湘
朝代：宋

追憶仙遊輦未還，特輸忠赤舉風幡。
掣開玉殿黄金鎖，最忌當頭觸聖顔。
偈頌一百零九首·其六九
作者：釋可湘
朝代：宋

建法幢，立宗旨。
既承師訓，合聽官差。
且宗旨法幢作麽生建立。
行船同一命，方屯飛虎於江心。
打皷召三軍，又布長蛇於雪嶺。
海宇頓清猶带甲，心王親覩始休兵。
偈頌一百零九首·其六二
作者：釋可湘
朝代：宋

大化樞機，中流砥柱。
歸吾掌握，當見設施。
偈頌一百零九首·其六五
作者：釋可湘
朝代：宋

今朝五月五，及時道一句。
無山可採藥，有水堪競渡。
江心如許大龍舟，聚集梢郎同駕御。
彼岸不著，此岸不居。
只箇中流，住無所住。
機先奪得錦標歸，石女木人爭起舞。
偈頌一百零九首·其六四
作者：釋可湘
朝代：宋

江上山，山上寺。
門對斗城開，東西分兩序，總不得動著。
是法住法位，世間相常住。
偈頌一百零九首·其四
作者：釋可湘
朝代：宋

觸目未嘗無，臨機道什麽。
錢是足陌，物是定價。
坐破七箇蒲團，卷簾方見天下。
千里追風非駿馬。
偈頌一百零九首·其四〇
作者：釋可湘
朝代：宋

古佛以慈悲爲室，山僧以怒駡爲室。
且要活捉生蛇，逼教角出。
偈頌一百零九首·其四一
作者：釋可湘
朝代：宋

開天門，闢地戶。
震法雷，擊法皷。
偈頌一百零九首·其四九
作者：釋可湘
朝代：宋

一脚跨西天，隻履駐東土。
缺齒老臊胡，自來行闊步。
兒孫遍地覓蹤由，長憶年年十月五。
嗈嗈兮寒雁鳴雲，凜凜兮霜風襲戶。
偈頌一百零九首·其四四
作者：釋可湘
朝代：宋

二月春將半，夭桃盛放花。
靈雲歸去後，香艷落誰家。
只如道直至如今更不疑，遇飯喫飯，遇茶喫茶。
問庵
作者：釋可湘
朝代：宋

撞入柴門扣有麽，趙州用打不防家。
依前只把拳頭豎，未必蒿湯當得茶。
圓照和尚頂相奚翁請贊
作者：釋可湘
朝代：宋

一筆傳來，是何形狀。
彷彿宸封老樹王，亭亭撐出凌霄上。
無些子枝葉，有十分氣量，端的叢林之榜樣。
大維那求頌
作者：釋可湘
朝代：宋

仰山推枕玩嬌兒，等是機前展大悲。
何必換頭呈素面，重堆脂粉畫蛾眉。
寄神光末宗和尚
作者：釋可湘
朝代：宋

萬丈神光滌世昏，莫知誰信有乾坤。
三山眼底多尊宿，那箇來敲老觀門。
寄秀峰烏石長老
作者：釋可湘
朝代：宋

三年魚鴈杳相聞，閩浙雖分意不分。
幾度臨風揩老眼，冷看烏石嶺頭雲。
寒山贊·其二
作者：釋可湘
朝代：宋

一見重岩壁立，挺然氣宇爭高。
默默思量覓句，可憐走却金毛。
對月了殘經贊
作者：釋可湘
朝代：宋

黑荳未芽，朝數暮數。
開得眼來，月圓當戶。
布袋赞·其二
作者：釋可湘
朝代：宋
体裁：赞

未下生，先行脚。袋却乾坤，簸弄自若。一汀流水白漫漫，杖子何曾探得著。
忙古參政造金塔盛舍利
作者：釋可湘
朝代：宋

撒下摩尼六七顆，湧高窣堵十三層。
分明一點鈞心現，豈是黄金煉得成。
拾得贊·其二
作者：釋可湘
朝代：宋

磨墨趲人下筆，肚裡難禁技癢。
頻頻轉腦回頭，不知失了白象。
朝陽穿破衲贊
作者：釋可湘
朝代：宋

寸鐵在手，橫穿豎穿。
劄不入處，日輪昇天。
杭州普圓庵請贊
作者：釋可湘
朝代：宋

花插不萌枝，衣披無縫襖。
百萬人前輥綉毬，八十翁翁忘却老。
挨開千聖門，乾坤只把一毛吞。
拶透長安道，浄穢不禁苕箒掃。
當年曾蹈須彌盧，而今覺見衆山小。
布丹青，打之遶，貓兒洗面自道好。
枕肱軒
作者：釋可湘
朝代：宋

全身放倒恣憨癡，肘臂分明曲向誰。
更要夢中重說夢，我無木枕可來推。
浄庵居士求頌
作者：釋可湘
朝代：宋

不書心字涴窗門，玉混泥沙體自分。
萬慮頓忘諸穢息，碧天無滓水無痕。
海南
作者：釋可湘
朝代：宋

大地山河滾浪花，丙丁童子眼瞇𥊚。
回頭打得重溟透，赤脚波斯進象牙。
漁浦接待
作者：釋可湘
朝代：宋

吳山那畔越山前，有飯充饑有榻眠。
到此縱能休歇去，帝鄉猶隔一潮船。
獨山
作者：釋可湘
朝代：宋

雨洗風磨孤迥迥，樹凋葉落峭巍巍。
惟茲一事無兼带，澤廣如何掩得伊。
玄沙贊
作者：釋可湘
朝代：宋

換却頭顱脫謝家，南臺江上足生涯。
爛膿滴滴無人會，笑倒白蘋紅蓼花。
真覺贊
作者：釋可湘
朝代：宋

德山全其顛，岩頭插其尾。
逼成一箇老於菟，兩眼眈眈沒牙齒。
石壁
作者：釋可湘
朝代：宋

喝不開兮鑿不開，春風幾度長莓苔。
趙州拄杖雖粗糲，未必親曾靠著來。
石溪和尚頂相柏堂請贊
作者：釋可湘
朝代：宋

咄者老和尚，可煞慈悲相。
清影落人間，香名透天上。
彈瑕纇於八方，迪精明於萬象。
石骨崚嶒，溪光蕩漾。
一筆傳來，衆工絕唱，凌霄峰頂堆青嶂。
示禪客
作者：釋可湘
朝代：宋

啟咨和尚意如何，一句相酬早事多。
問未絕聲猶一問，不知鷂子過新羅。
示衆
作者：釋可湘
朝代：宋

別傳一脈漲曹溪，萬法都來和不齊。
葉落歸根至今日，江南猶有鷓鴣啼。
空谷
作者：釋可湘
朝代：宋

者畔纔呼那畔應，萬千樵子逐虛聲。
探尋直是無蹤跡，只見青山青又青。
自贊·其一
作者：釋可湘
朝代：宋

我本無此相，硬畫箇模樣。
譬夫天台華頂峰，陰晴顯晦幾般狀。
顧陸妙丹青，也只寫不像。
寫得像，望他頂𩕳頭，何啻四萬八千丈。
船子贊
作者：釋可湘
朝代：宋

藥山之子石頭孫，饑過心荒浪裡奔。
得箇錦鱗如許大，看來當與道吾分。
謝送圓照和尚法衣
作者：釋可湘
朝代：宋

迦葉師兄守底衣，四邊將見逐雲飛。
雪峰知是吾家物，合掌低頭捧取歸。
贊真覺像化姜布
作者：釋可湘
朝代：宋

喫德山惡辣，耐同參逼拶。
蕩除露布葛藤，直得水底火發。
阿剌剌，夫是之謂真覺菩薩。
送小師心印遊方
作者：釋可湘
朝代：宋

自從落脚出娘胎，一印何曾打失來。
滿目春山春水綠，重重綿縫爲誰開。
送珙首座歸溫州
作者：釋可湘
朝代：宋

江月松風何處無，戒珠心印强名模。
煩君歸問老真覺，因甚闍梨氣不除。
送證侍者歸里
作者：釋可湘
朝代：宋

臨老三回住雪山，無絃琴子逐時彈。
夜來一曲最高韻，瀉作西江十八灘。
達磨贊·其一
作者：釋可湘
朝代：宋

萬里見梁王，無風波浪起。
不得一莖蘆，幾乎沉殺你。
雪巖
作者：釋可湘
朝代：宋

片片不於他處落，當陽突出嶮崖機。
此時築著聱禪客，卒急龐公未得歸。
頌古十四首·其一
作者：釋可湘
朝代：宋

右脇翻身已怪哉，那堪便解舞三臺。
做模打樣無端甚，寧免傍觀臭口開。
頌古十四首·其一〇
作者：釋可湘
朝代：宋

還還還後更無還，一箇閑人天地間。
昨夜大蟲遭虎咬，皮毛落盡體元斑。
頌古十四首·其一一
作者：釋可湘
朝代：宋

不向經頭識本真，紙堆討甚法王身。
未開梵夾承當去，免作循行數墨人。
頌古十四首·其一三
作者：釋可湘
朝代：宋

上樹垂機值虎頭，自知覆水已難收。
猶能覿面呵呵笑，轉却三春作九秋。
頌古十四首·其一二
作者：釋可湘
朝代：宋

有句無句藤倚樹，大似旱天開水路。
正當樹倒與藤枯，看看平地波濤注。
頌古十四首·其一四
作者：釋可湘
朝代：宋

三番痛棒打馿腰，直往高安一款招。
急水灘頭翻巨浪，信知家富小兒驕。
頌古十四首·其七
作者：釋可湘
朝代：宋

望見毗耶彼上人，十中有九喪精魂。
只消一箇渾崙石，打破群賢不二門。
頌古十四首·其三
作者：釋可湘
朝代：宋

靈山結舌舉花枝，迦葉難瞞展笑眉。
接響承虛到今日，兒孫棒喝競交馳。
頌古十四首·其九
作者：釋可湘
朝代：宋

七處徵它天外天，毫光直射阿難肩。
瞿曇忒煞憐兒切，逼得鮎魚上竹竿。
頌古十四首·其二
作者：釋可湘
朝代：宋

當堂據坐寶花牀，真相從來本自黄。
百萬參徒誰不見，何須重把紫金粧。
頌古十四首·其五
作者：釋可湘
朝代：宋

鞭影非惟示阿難，敲空作響孰知還。
當時未必皆良馬，應妬清風起赤幡。
頌古十四首·其八
作者：釋可湘
朝代：宋

千年相逐太無知，你道金剛齊是誰。
如是住時休說破，從教老漢自生疑。
頌古十四首·其六
作者：釋可湘
朝代：宋

撥開日面與月面，彷彿前三及後三。
病在膏肓重爝艾，昏兜院主可無慚。
頌古十四首·其四
作者：釋可湘
朝代：宋

覆水難收滿竺峰，如何臨死更摩胸。
說無說有成生滅，併付春風一夢中。
高峰妙長老頂相沈一居士請贊
作者：釋可湘
朝代：宋

去却一，拈得七。
拶破疑團，咄咄咄。
跳上天目山，據却獅子窟。
返擲有餘態，江湖聲響出。
且喜吾家有此郎，賽過天下大禪佛。
自題像
作者：釋可觀
朝代：宋

維摩詰不壞於身，而隨一相老竹庵。
壞與不壞，初無欠長。
到處江山風月，不是這個伎倆。
重九
作者：釋可觀
朝代：宋

胸中一寸灰已冷，頭上千莖雪未消。
老步只宜平地去，不知何事又登高。
頌古
作者：釋可觀
朝代：宋

夾山不在一橈上，明月蘆花夜夜寒。
誰謂華亭消息斷，儼然秋色在江山。
佛印元公自京師還作詩贈之
作者：釋可遵
朝代：宋

上國歸來路幾千，渾身猶带御爐煙。
鳳凰山下敲篷咏，驚起山翁白晝眠。
句
作者：釋可遵
朝代：宋

掣電引狂雷，晝天忽成暮。
萬里瀉銀河，四簷垂瀑布。
贈東坡
作者：釋可遵
朝代：宋

君能識我湯泉句，我卻愛君三峽詩。
道得可嚥不可潄，幾多詩將竪降旗。
題湯泉壁
作者：釋可遵
朝代：宋

禪庭誰立石龍頭，龍口湯泉沸不休。
直待衆生塵垢盡，我方清冷混常流。
萍
作者：釋可齋
朝代：宋

盆池本不種青萍，春杪無根也自生。
人道一宵生九葉，不知誰數得分明。
示李朝請偈
作者：釋吉
朝代：宋

家賊惱人孰奈何，千聖回機祇爲他。
遍界遍空無影跡，無依無住絕籠羅。
賊，賊，猛將雄兵收不得，疑殺天下老禪和，笑倒鬧市古彌勒。
休，休，不用將心向外求，回頭瞥爾賊身露，和贓捉獲世無儔。
世無儔，真可仰，從茲不復誇伎倆。
怗怗安家樂業時，萬象森羅齊拊掌。
呈開善道謙禪師
作者：釋吳十三
朝代：宋

元來無縫罅，觸著便光輝。
既是千金寶，何須彈雀兒。
偈頌六十五首·其一一
作者：釋咸傑
朝代：宋

一葉飄空萬木秋，翻思光境急川流。
若人識得其中意，坐斷千差向上頭。
偈頌六十五首·其一七
作者：釋咸傑
朝代：宋

月生一，無角鐵牛眠少室。
月生二，赤脚波斯入閙市。
月生三，冰生於水，青出於藍。
文殊堂裏萬菩薩，夜來盡向此中參。
偈頌六十五首·其一三
作者：釋咸傑
朝代：宋

世尊拈花，勾賊破家。
迦葉微笑，聲前失照。
雪峰輥毬，雙放雙收。
玄沙未徹，眼中拔屑。
雲門顧鑑，遞相脫賺。
俱胝豎指，全無巴鼻。
遮一隊漢，敵國家財。
偈頌六十五首·其一二
作者：釋咸傑
朝代：宋

天上月圓，人間月半。
槌鼓陞堂，理舊公案。
車不橫推，理無曲斷。
偈頌六十五首·其一六
作者：釋咸傑
朝代：宋

靜悄悄處跳得出，閙浩浩處可橫身。
閙浩浩處挨得行，靜悄悄處堪駐足。
偈頌六十五首·其七
作者：釋咸傑
朝代：宋

有句無句，如藤倚樹。
石裂崖崩，毒蛇當路。
樹倒藤枯，悉哩蘇嚧。
偈頌六十五首·其三〇
作者：釋咸傑
朝代：宋

一切數句非數句，與吾靈覺何交涉。
毒蛇鑽入你鼻孔，蝦蟆咬破你眼睛。
偈頌六十五首·其三一
作者：釋咸傑
朝代：宋

方脫鍾山階級難，却來遮裏養殘軀。
那知蹤跡難遮掩，又見驅馳走使符。
偈頌六十五首·其三七
作者：釋咸傑
朝代：宋

呼猿洞口，虛空迸裂。
鴉飛不度，如行如說。
偈頌六十五首·其三三
作者：釋咸傑
朝代：宋

莫除荆棘建伽藍，七佛常來此處參。
地久天長功不墜，天花時復雨毿毿。
偈頌六十五首·其三九
作者：釋咸傑
朝代：宋

一手不獨拍，衆手鳴摑摑。
豁開三要三玄門，堪與人天爲軌則。
偈頌六十五首·其三二
作者：釋咸傑
朝代：宋

獅子教兒迷子訣，擬前跳擲早翻身。
羅紋結角交鋒處，鶻眼臨時失却蹤。
偈頌六十五首·其三五
作者：釋咸傑
朝代：宋

秋江清淺時，白鷺和烟島。
良哉觀世音，全身入荒草。
偈頌六十五首·其三八
作者：釋咸傑
朝代：宋

輔弼宗門有老成，一番提掇一番新。
咬薑呷醋知醎淡，便是叢林過量人。
偈頌六十五首·其三四
作者：釋咸傑
朝代：宋

利劍斬虛空，萬象鳴嚗嚗。
年年向斯辰，令人倍發惡。
偈頌六十五首·其二
作者：釋咸傑
朝代：宋

滿目紛紛呈瑞雪，填溝塞壑誰辨別。
文殊無處頓渾身，普賢失却真妙訣。
烏鴉變作白頭鴉，鐵樹翻成銀線結。
報諸人，瞥不瞥，庭際無人立片時，便是太平底時節。
偈頌六十五首·其二一
作者：釋咸傑
朝代：宋

賢劫千佛數，末後最慇懃。
倒握降魔杵，高標利物拳。
心肝無屈曲，腸胃有區分。
神通願力雖無盡，且爲山僧護法門。
偈頌六十五首·其二七
作者：釋咸傑
朝代：宋

一葉落，天下秋，南來北往竟悠悠。
一句通，萬機息，上下四維無等匹。
西天人不會唐言，獨坐少林癡面壁。
带累兒孫不丈夫，被人喚作白拈賊。
雲門念七好參詳，寶公不是閑和尚。
偈頌六十五首·其二三
作者：釋咸傑
朝代：宋

因我得禮你，窮源親到底。
禮拜了燒香，自倒還自起。
偈頌六十五首·其二二
作者：釋咸傑
朝代：宋

生鐵鑄牛頭，牽犁還拽杷。
智者笑忻忻，愚人驚怪差。
古往今來幾百年，更向鬼門重貼卦。
偈頌六十五首·其二五
作者：釋咸傑
朝代：宋

今佛放光明，助發實相義。
希有諸比丘，是中難比况。
偈頌六十五首·其二八
作者：釋咸傑
朝代：宋

月圓月缺，循途守轍。
打破牢關，天寬地寬。
偈頌六十五首·其二四
作者：釋咸傑
朝代：宋

諸佛不說說，祖師不聞聞。
留下一轉語，千古鎮乾坤。
偈頌六十五首·其五
作者：釋咸傑
朝代：宋

幽禽噪破那伽定，便見文星入寺來。
倒屣門迎開笑面，林泉陡覺起風雷。
偈頌六十五首·其五〇
作者：釋咸傑
朝代：宋

虎驟龍驤與麽來，驀然平地起風雷。
棒頭正眼明如日，凜凜清風廓九垓。
偈頌六十五首·其五七
作者：釋咸傑
朝代：宋

只此見聞非見聞，無餘聲色可呈君。
箇中若了元無事，體用何妨分不分。
偈頌六十五首·其五二
作者：釋咸傑
朝代：宋

虛空可量風可繫，無能盡說佛功德。
佛功德海既難量，吾君聖壽亦如是。
偈頌六十五首·其五八
作者：釋咸傑
朝代：宋

即心即佛也揖出，非心非佛也揖出。
地轉天回豈等閑，即知此物非他物。
以此顯追崇，決定當超越。
次回陰隲保家堂，自然福壽永無雙。
偈頌六十五首·其五六
作者：釋咸傑
朝代：宋

南泉起模畫樣，長慶披砂揀金。
雲門鼻孔先穿，雪竇據款結案。
偈頌六十五首·其五四
作者：釋咸傑
朝代：宋

一手不獨拍，兩手鳴摑摑。
豁開三要三玄，捏碎佛祖標格。
村歌社舞得人憎，勝似當年白拈賊。
偈頌六十五首·其八
作者：釋咸傑
朝代：宋

雲開千嶂出，木落一枝分。
相見又無事，不來還憶君。
偈頌六十五首·其六
作者：釋咸傑
朝代：宋

即心即佛，鐵牛無骨。
非心非佛，空山突兀。
偈頌六十五首·其六〇
作者：釋咸傑
朝代：宋

一箇葫蘆纔倒地，滿地葫蘆盡傾倒。
欲識單傳直指禪，今日鬭湊得恰好。
偈頌六十五首·其六一
作者：釋咸傑
朝代：宋

四年居此日波波，累及禪和不奈何。
今感聖恩林下去，一輪秋月照天河。
偈頌六十五首·其六三
作者：釋咸傑
朝代：宋

二千年前舊公案，今日拈來重剖判。
任是鐵眼與銅睛，也須更入紅爐煅。
偈頌六十五首·其六二
作者：釋咸傑
朝代：宋

去年八月間，得旨與安閑。
擺動水雲性，縱步到陽山。
元宅諸子弟，忻然力追攀。
菴居三箇月，開懷宇宙寬。
忽接四明信，來書意盤桓。
天童虛法席，使君語猶端。
迢迢遣專使，不問路行難。
山僧臨晚景，不敢自相瞞。
搥鼓樂與行，四衆亦欣歡。
先師未了底，應是起波瀾。
一回飲水一回噎，臨濟德山俱汗顔。
偈頌六十五首·其六五
作者：釋咸傑
朝代：宋

日日是好日，時時是好時。
惟有十月二十二，吉星垂照最希奇。
偈頌六十五首·其六四
作者：釋咸傑
朝代：宋

居於富貴中，不爲富貴誤。
赤手挨開解脫門，四方八面俱獨步。
佛祖不知由，憑誰立本據。
咄咄咄，力㘞希，聞見覺知齊合掌，鐵牛生得鳳凰兒。
偈頌六十五首·其四
作者：釋咸傑
朝代：宋

久雨忽晴，天清地寧。
寒山撫掌，拾得忻忻。
恁麽會得，旱地遭釘。
偈頌六十五首·其四一
作者：釋咸傑
朝代：宋

佛法無人說，雖慧不能了。
去却上頭關，面南看北斗。
偈頌六十五首·其四七
作者：釋咸傑
朝代：宋

修造未逾兩箇月，叢林便覺日荒凉。
今朝重整舊洪範，鐵佛須教盡放光。
偈頌六十五首·其四三
作者：釋咸傑
朝代：宋

六月炎炎如火熱，誰知冷處勝冰雪。
紅塵閙市等箇人，七佛軌儀都漏泄。
報龍王，須福護，大千捏聚爲檀度。
一言劄住萬機通，自然光壯少林風。
偈頌六十五首·其四五
作者：釋咸傑
朝代：宋

昔年相見談真諦，今日陞堂話去來。
一念廓然無向背，春光鐵樹自花開。
偈頌六十五首·其四八
作者：釋咸傑
朝代：宋

五月五日端午節，陰雲靉靆，甘雨未决。
君王降賜寶香，林下祈求懇切。
孚祐龍，善時節，好將一雨潤焦枯，帀地清凉消惱熱。
偈頌六十五首·其四六
作者：釋咸傑
朝代：宋

油煎石磉盤，風吹毛毬走。
虛空背上白毛生，拈得鼻孔失却口。
偈頌六十五首·其四四
作者：釋咸傑
朝代：宋

吞却與吐却，算來無處著。
要見滑稽人，便是黄幡綽。
偈頌四首·其一
作者：釋咸傑
朝代：宋

釋迦不說說，迦葉不聞聞。
天河風浪靜，星斗位區分。
偈頌四首·其三
作者：釋咸傑
朝代：宋

眼裏耳裏絕纖塵，鐵眼銅睛覷不破。
蚊子排頭咬鐵釘，上下四維俱匌匝。
只將此語報深恩，朵朵紅蓮火裏發。
偈頌四首·其二
作者：釋咸傑
朝代：宋

山河大地不是幻，日月星辰不是幻。
明暗色空不是幻，四聖六凡不是幻。
山僧說底不是幻，諸人聽底不是幻。
偈頌四首·其四
作者：釋咸傑
朝代：宋

一年三百六十日，今宵正是結交頭。
移身換步無多子，六合清風來未休。
和無著讚大慧齒髮舍利
作者：釋咸傑
朝代：宋

背觸全提話已圓，孤風凜凜播皇天。
無端更把閑毛齒，惹得叢林口耳傳。
和璧書記
作者：釋咸傑
朝代：宋

擲劍揮空不住空，空輪無跡劍無鋒。
無鋒無跡憑誰會，會得金沙墮眼中。
張直閣請陞座末後說偈
作者：釋咸傑
朝代：宋

一句全提法界寬，大千收拾掌中觀。
橫該豎抹超三際，迦葉徒勞强破顔。
徑山出鄉舟中寄二偈示衆·其一
作者：釋咸傑
朝代：宋

三冬水上打鞦韆，百尺竿頭棹釣船。
寄語滿堂龍象衆，無勞掘地覓青天。
徑山出鄉舟中寄二偈示衆·其二
作者：釋咸傑
朝代：宋

大丈夫兒合自知，得便宜是落便宜。
無心用處急回首，莫待天明失却鷄。
徑山茶湯會首求頌二首·其一
作者：釋咸傑
朝代：宋

徑山大施門開，長者慳貪俱破。
烹煎鳳髓龍團，供養千箇萬箇。
若作佛法商量，知我一狀領過。
徑山茶湯會首求頌二首·其二
作者：釋咸傑
朝代：宋

有智大丈夫，發心貴真實。
心真萬法空，處處無蹤跡。
所謂大空王，顯不思議力。
況復念世間，來者正疲極。
一茶一湯功德香，普令信者從茲入。
示善應道人
作者：釋咸傑
朝代：宋

善應無私，當陽有準。
直下承當，入佛祖閫。
示智悟道人
作者：釋咸傑
朝代：宋

智悟悟自心，不在一切處。
回首時觀瞻，便是佛國土。
示曾秘校
作者：釋咸傑
朝代：宋

天童得力句，不摇三寸舌。
父母未生前，令已行摩竭。
直下便承當，敢保猶未徹。
放下百不知，腦門重著楔。
唯是過量人，一拳無二說。
祥符建僧堂周都料求頌
作者：釋咸傑
朝代：宋

妙處如何論淺深，應之於手得於心。
方圓不用機謀力，長短休將語默尋。
一斧便成真活計，三思始就費光陰。
山僧直截重重說，須信真鍮不博金。
禪人請讚·其七
作者：釋咸傑
朝代：宋

水黑染成，恰似真箇。
據坐胡床，胡揮亂做。
三十年後，此話大行。
籍沒乃翁，膠黏滯貨。
禪人請讚·其三
作者：釋咸傑
朝代：宋

在家不讀書，行脚不參禪。
隨流閑打閧，掘地覓青天。
而今老矣方知悔，捏人痛處力加鞭。
禪人請讚·其四
作者：釋咸傑
朝代：宋

眼橫鼻直村僧，肚裏渾無一窖。
兩奉詔旨住持，添得叢林熱閙。
若論直指單傳，正是睡夢未覺。
約齋張直閣畫師頂相請讚
作者：釋咸傑
朝代：宋

挨開不二門，千聖須却步。
直下便承當，略通一線路。
佛也不奈何，誰敢當頭道。
道著頭角生，一點黑如皂。
盡情分付約齊大居士，一等人間任揚播。
讚大慧和尚
作者：釋咸傑
朝代：宋

戳瞎頂門三隻眼，是非佛法一齊剗。
竹篦頭上放無端，正是徐六擔片板。
讚綉寶公
作者：釋咸傑
朝代：宋

針鋒上直入，線縫裏跳出。
剪刀尺子自隨身，號令乾坤齊萬物。
贈何神童
作者：釋咸傑
朝代：宋

父母未生時，文章在何許。
及乎跳出來，光明照寰宇。
傍觀眼難瞞，收錄奏明主。
一覽贊希奇，楊晏堪爲伍。
賜笏與綠袍，以顯其宗祖。
人生天地間，休將年紀數。
縱饒生百歲，無聞亦何補。
偉哉英特大丈夫，君臣嘉會今合符。
行看赤手扶宗社，大千捏聚一蘧廬。
贈閩清黄釋褐初赴上庠
作者：釋咸傑
朝代：宋

驀劄相逢笑臉開，也知平地起風雷。
好將一滴梅溪水，爲雨爲霖遍九垓。
送先知客
作者：釋咸傑
朝代：宋

萬里南來川藞苴，奔流度刃扣玄關。
頂門戳瞎金剛眼，去住還同珠走盤。
送如水頭
作者：釋咸傑
朝代：宋

如如方解說，此說若爲通。
戳瞎摩醯眼，掀翻宇宙空。
枯柴聊作用，活火展家風。
去去休言別，智音一笑同。
送恢侍者
作者：釋咸傑
朝代：宋

戴角擎頭與麽來，當機一拶頂門開。
行行勿謂無知己，閫外威權善自裁。
送慧知客還蜀
作者：釋咸傑
朝代：宋

踏破劍門關，十方無壁落。
信步復南來，將錯還就錯。
霜風刮面寒，梅梢初破蕚。
去去又何言，寧負孤雲約。
送拙菴住洪福
作者：釋咸傑
朝代：宋

瞎馿生得瞎馿兒，齷齪聲名徹四維。
更把少林無孔笛，逢人應是逆風吹。
送昂維那出嶺兼呈應庵·其一
作者：釋咸傑
朝代：宋

福城得得來相訪，象骨巖前話別時。
驚起石人開鐵眼，倚筇遥聽老猿啼。
送昂維那出嶺兼呈應庵·其二
作者：釋咸傑
朝代：宋

雲黄山下老禪庵，凌蔑宗風罪過多。
君若到門深問訊，看渠伎倆復如何。
送會侍者開應庵塔銘
作者：釋咸傑
朝代：宋

三十餘年沙魘，一十五處脫空。
欲彰從前家醜，何妨刻石流通。
送權維那歸道場
作者：釋咸傑
朝代：宋

風攪平林萬木秋，臨歧送別思悠悠。
也知八德池中水，不比尋常溪磵流。
送珣禪人還海壇
作者：釋咸傑
朝代：宋

家鄉到日許誰知，默默相逢絕路岐。
莫謂海門風浪惡，干戈元是太平基。
送璘首座住定水
作者：釋咸傑
朝代：宋

一棒一條痕，一摑一掌血。
不是向上機關，亦非單傳妙訣。
佛祖見之攢眉，魔外聞之膽折。
建立此綱宗，當陽貴直截。
璘侍吾十年，氣宇迥超絕。
信手斫方圓，初不泥唇舌。
青天霹靂轟，風雲會時節。
行看定水起波濤，始信來源出處高。
送聰首座兼簡陳寺丞
作者：釋咸傑
朝代：宋

十載相從話歲寒，刀山劍樹慣躋攀。
風雲會合機輪轉，行看知音笑展顔。
送雪峰化主
作者：釋咸傑
朝代：宋

手托庵門便放憨，千鈞重擔要人擔。
寥寥坐斷孤峰頂，雲衲相從晝夜參。
隆報著長老請讚
作者：釋咸傑
朝代：宋

據虎頭，收虎尾，第一句下明宗旨。
了無禪道與人參，滴水便見波瀾起。
太醒醒，難比擬。
分付隆報著長老，好向叢林振綱紀。
頌古六首·其一
作者：釋咸傑
朝代：宋

三處移場定是非，頑心全不改毫釐。
胡言漢語憑誰會，鐵額銅頭也皺眉。
頌古六首·其三
作者：釋咸傑
朝代：宋

一橈劈腦沒遮攔，大海波濤徹底乾。
盡謂單傳并直指，誰知總被祖師謾。
頌古六首·其二
作者：釋咸傑
朝代：宋

賢聖法來未曾殺，而今斷這一刀休。
果然葛怛胸中落，笑殺靈山老比丘。
頌古六首·其五
作者：釋咸傑
朝代：宋

臘月蓮花菡萏香，三回賞手不尋常。
直饒會得鬚眉落，早是龜毛數丈長。
頌古六首·其六
作者：釋咸傑
朝代：宋

有問冬來事，京師出大黄。
貪他一粒粟，失却半年糧。
頌古六首·其四
作者：釋咸傑
朝代：宋

驀就膏肓打一鍼，當時無處著渾身。
呵呵笑入嚴陽去，蛇虎爲鄰不可尋。
頌古十一首·其一
作者：釋咸傑
朝代：宋

斫却月中桂，清光轉更多。
狐狸俱屏迹，獅子奮金毛。
頌古十一首·其一〇
作者：釋咸傑
朝代：宋

百戰場中舞纛旗，將軍立處十分危。
游人只看錐頭利，失却吹毛總不知。
頌古十一首·其一一
作者：釋咸傑
朝代：宋

屋裏販揚州，水深山更幽。
終年無客到，明月自相投。
頌古十一首·其七
作者：釋咸傑
朝代：宋

西江一吸了無餘，突出堂堂大丈夫。
盡道世間胡鬚赤，須知更有赤鬚胡。
頌古十一首·其三
作者：釋咸傑
朝代：宋

出得何如未出時，瞎馿成隊喪全機。
而今四海平如砥，蘆管迎風撩亂吹。
頌古十一首·其九
作者：釋咸傑
朝代：宋

天高地厚人難見，海闊山遥只自知。
勘破却回休借問，得便宜是落便宜。
頌古十一首·其二
作者：釋咸傑
朝代：宋

狗子無佛性，殺人便償命。
楚痛百千般，因邪却打正。
頌古十一首·其五
作者：釋咸傑
朝代：宋

一頓渾家盡滅門，更加兩頓累兒孫。
銀山鐵壁俱穿透，萬里無雲宇宙分。
頌古十一首·其八
作者：釋咸傑
朝代：宋

大海波濤闊，千峰氣象雄。
古今無間斷，南北路頭通。
頌古十一首·其四
作者：釋咸傑
朝代：宋

粥了令教洗鉢盂，鐵船無底要人扶。
片帆高掛乘風便，截海須還大丈夫。
五泄山三學院十題·五泄
作者：釋咸潤
朝代：宋

飛泉成五級，一級一龍湫。
削出萬仞秀，詎讓蓬萊丘。
五泄山三學院十題·俱胝巖
作者：釋咸潤
朝代：宋

昔人持此咒，巖坐歲寒深。
梵言不復聞，雅名流至今。
五泄山三學院十題·夾巖
作者：釋咸潤
朝代：宋

一徑數里間，巉巖鎮幽谷。
中夾清溪流，白雲長斷續。
五泄山三學院十題·摘星巖
作者：釋咸潤
朝代：宋

捫蘿梯峭石，直上青雲端。
咫尺星斗光，冷射人心寒。
五泄山三學院十題·石屏
作者：釋咸潤
朝代：宋

峭石狀危屏，截斷諸峰青。
白雲觸不飛，仙掌空遺名。
五泄山三學院十題·石門
作者：釋咸潤
朝代：宋

雙峰起雲際，髣髴五侯門。
烟霞鎖不開，曾無車馬奔。
五泄山三學院十題·石鼓
作者：釋咸潤
朝代：宋

巨石平如掌，天然狀鼙鼓。
擊之還有聲，分明含太古。
五泄山三學院十題·禱雨潭
作者：釋咸潤
朝代：宋

嘗聞越邑民，禱雨碧巖畔。
神龍如有期，爲霖通旱暵。
五泄山三學院十題·西源
作者：釋咸潤
朝代：宋

造化鑿紳維，千巖鬭空碧。
有時雲雨開，殘陽落幽石。
五泄山三學院十題·龍井
作者：釋咸潤
朝代：宋

寒井深無極，人謂藏虬龍。
嘗聞救炎旱，絲雨灑長空。
十二時·其一
作者：釋咸靜
朝代：宋

半夜子，心境俱忘正莽鹵。
撚轉天關萬象移，泥牛入海誰親睹。
十二時·其一〇
作者：釋咸靜
朝代：宋

日入酉，殘霞返照門前柳。
無聲一曲牧童歸，背跨牛兒師子吼。
十二時·其一一
作者：釋咸靜
朝代：宋

黄昏戌，角韵鍾聲遐邇一。
要會聞復翳根除，補陀巖上尋彌勒。
十二時·其一二
作者：釋咸靜
朝代：宋

人定亥，念念無常剎那快。
回光省取不遷心，坐照十虛誰對待。
十二時·其七
作者：釋咸靜
朝代：宋

日南午，卓然獨耀無今古。
糞埽堆頭玉馬嘶，瑠璃殿上金剛舞。
十二時·其三
作者：釋咸靜
朝代：宋

平旦寅，翠竹黄華拂眼明。
靈禽異獸爭嘲哄，總解回頭轉眼睛。
十二時·其九
作者：釋咸靜
朝代：宋

晡時申，一日三分過二分。
直饒省得來時路，到家急急也黄昏。
十二時·其二
作者：釋咸靜
朝代：宋

雞鳴丑，一聲相報無前後。
驚覺騰騰夢裏身，釋迦老子交橫走。
十二時·其五
作者：釋咸靜
朝代：宋

食時辰，掌鉢徒勞入市巡。
若將心受檀那飯，也似無功食祿人。
十二時·其八
作者：釋咸靜
朝代：宋

日昳未，萬樹千峰影斜墜。
兔角龜毛遶市尋，貴賣還思買時貴。
十二時·其六
作者：釋咸靜
朝代：宋

禺中巳，選甚婬坊并酒肆。
回頭便是出塵人，翻笑曼殊携慶喜。
十二時·其四
作者：釋咸靜
朝代：宋

日出卯，紫霧紅霞騰海島。
擠排無限利名人，出門忘却衣中寶。
拄杖歌
作者：釋咸靜
朝代：宋

誰人無一條拄杖，我家收底醜模樣。
徹頭徹尾節目深，從生至老筋骸壯。
不須修，何須漆，體段自然成箇格。
或行或坐儘隨身，或倚或携還任力。
拋一拋，卓一卓，三界魔王頓驚愕。
雨雲雷電匝長空，展盡神通難揣摸。
有時收，有時用，縱奪臨機恣拈弄。
儻蒙上士入門來，一棒打教知痒痛。
說道理，沒人情，動著教伊禍患生。
休誇昔日化龍勢，謾說當年解虎聲。
挑日月，吞乾坤，劃開一路涅槃門。
大丈夫兒須執捉，一言不契命難存。
擬寒山自述·其一
作者：釋咸靜
朝代：宋

多見擬寒山，不然擬拾得。
沖天各有志，擬彼復何益。
居山山色翠，臨水水聲長。
風華與雪月，時處自歌揚。
擬寒山自述·其一〇
作者：釋咸靜
朝代：宋

一曲樂昇平，非關囉哩棱。
山河俱屬宋，雲水且饒僧。
時擊松風磬，長然澗月燈。
願王似南嶽，萬世碧層層。
擬寒山自述·其七
作者：釋咸靜
朝代：宋

五更一盂粥，辰時一頓飯。
晝夜兩覺眠，一日事俱辨。
毀我還自毀，贊我還自贊。
是非與榮辱，紅爐赤金彈。
擬寒山自述·其三
作者：釋咸靜
朝代：宋

行時唯信脚，到處便爲家。
午飯隨麤細，三衣亂掩遮。
空名耳裏水，微利眼中砂。
一覺黄昏睡，金鳥出{氵毒}涯。
擬寒山自述·其九
作者：釋咸靜
朝代：宋

莫笑我自述，麤言無義理。
豈爲騁文辭，因筆寫其志。
百年呼吸間，何用苦較計。
勸汝莫癡毒，無常忽忽至。
擬寒山自述·其二
作者：釋咸靜
朝代：宋

頗憶未參禪，教中聽十年。
晝夜數他寶，何曾得半錢。
發志出行脚，遍求無病藥。
及至休歇時，依舊沒鞋著。
擬寒山自述·其五
作者：釋咸靜
朝代：宋

近見一般人，堂堂似佛祖。
入室求知識，爲明生死事。
問汝莫是賊，當時面如土。
語言勿生嗔，只箇是生死。
擬寒山自述·其八
作者：釋咸靜
朝代：宋

良田著力耕，自利復利故。
莫栽荆棘樹，子孫沒出路。
仁者愛安仁，狡佞生嫉妬。
勸汝早回頭，翻覆面前覷。
擬寒山自述·其六
作者：釋咸靜
朝代：宋

參禪脫生死，輒莫被魔使。
八風一任吹，六塵終不污。
非語亂如麻，截斷衆流句。
仰面看青天，立地超佛祖。
擬寒山自述·其四
作者：釋咸靜
朝代：宋

目述自高吟，自高非倨傲。
高懷肯隨動，幽鳥徒輕噪。
無水定無源，有烟必有竈。
天堂并地獄，自作還自報。
臨終偈
作者：釋咸靜
朝代：宋

弄罷影戲，七十一載。
更問如何，回來別賽。
頌古四首 勘婆二 其一
作者：釋咸靜
朝代：宋

婆子只知指路，雞犬被人偷去。
直待趙州勘了，這回緊閉門戶。
頌古四首 勘婆二 其二
作者：釋咸靜
朝代：宋

趙州老老大大，不解山中打坐。
自言去勘婆了，倒被婆子勘破。
頌古四首·四不遷
作者：釋咸靜
朝代：宋

掐珠不念佛，開眼不見色。
喫飯誰擇日，任東西南北。
頌古四首·犀牛扇
作者：釋咸靜
朝代：宋

扇上犀牛從古畫，索來既破要元牛。
縱教戴子重描出，不是當時那一頭。
頌魯祖面壁
作者：釋善冀
朝代：宋

魯祖三昧最省力，纔見僧來便面壁。
若是知心達道人，不在揚眉便相悉。
題寶山廣嚴院
作者：釋善建
朝代：宋

垂手紅塵古所難，近天尺五啟禪關。
玉繩低轉簷楹外，宮漏微傳几席間。
雲響度聲何處笛，翠稜當戶越州山。
夢回露滴松梢冷，月在三茅萬境閒。
頌古九首·其七
作者：釋善悟
朝代：宋

一口吸盡西江水，嶺上桃華香撲鼻。
枝枝葉葉盡含春，也是因我得禮你。
頌古九首·其三
作者：釋善悟
朝代：宋

寶劍連飛急，透頂便通神。
有時輕按處，驚動五湖賓。
頌古九首·其九
作者：釋善悟
朝代：宋

因我得禮你，牽牛去飲水。
岸上蹄踏蹄，水中觜對觜。
頌古九首·其二
作者：釋善悟
朝代：宋

祖師遠遠沒東土，面壁少林坐九年。
二祖傳心親得髓，算來早是已輪先。
頌古九首·其八
作者：釋善悟
朝代：宋

臺山路坦平，婆子苦商量。
趙州勘破了，清風滿大唐。
頌古九首·其六
作者：釋善悟
朝代：宋

馬祖纔陞堂，百丈便卷席。
春風一陣來，滿地花狼藉。
頌古九首·其四
作者：釋善悟
朝代：宋

尋思去此地，清涼離煩暑。
暮雨朝雲樂太平，青山綠水人難睹。
不難睹，深林有箇白額蟲，元來卻是玄沙虎。
洛下別同志
作者：釋善懃
朝代：宋

歲暮遠交朋，携筇背洛城。
往來興廢地，今古別離情。
疊翠嵩峰色，瀉寒伊水聲。
他年再相會，却訝白髭生。
秋郊晚望
作者：釋善懃
朝代：宋

華郭外登臨，凝眸秋色深。
樹凋分岳面，雲破露天心。
斷雁當空續，殘陽隔隴沉。
盤桓傷急景，回首動微吟。
偈
作者：釋善昭
朝代：宋

汾陽有三訣，衲曾難辨別。
更擬問如何，拄杖驀頭揳。
偈
作者：釋善昭
朝代：宋

胡僧金錫光，爲法到汾陽。
六人成大器，勸請爲敷揚。
句·其一
作者：釋善昭
朝代：宋

萬古碧潭空界月，再三撈摝始應知。
句·其三
作者：釋善昭
朝代：宋

三頭六臂擎天地，忿怒那吒撲帝鐘。
句·其二
作者：釋善昭
朝代：宋

陣雲橫海上，拔劍攪龍門。
句·其五
作者：釋善昭
朝代：宋

三玄開正道，一句破邪宗。
句·其四
作者：釋善昭
朝代：宋

雪埋夜月深三尺，陸地行舟萬里程。
第一訣
作者：釋善昭
朝代：宋

接引無時節，巧語不能詮，雲綻青天月。
第三訣
作者：釋善昭
朝代：宋

西國胡人說，濟水過新羅，北地用鑌鐵。
第二訣
作者：釋善昭
朝代：宋

舒光辨賢哲，問答利生心，拔却眼中楔。
頌
作者：釋善昭
朝代：宋

三玄三要事難分，得意忘言道易親。
一句明明該萬象，重陽九日菊花新。
辭顯禪師題壁
作者：釋善暹
朝代：宋

不是無心繼祖燈，道慚未厠嶺南能。
三更月下離巖竇，眷眷無言戀碧層。
白蓮花
作者：釋善月
朝代：宋

天開地闢詎云賒，異草靈苗特一家。
不有岡頭三女粲，爭敷處子六郎花。
英雄有種凜生氣，白玉微根不受瑕。
他時若補芬陀傳，端與優曇定等差。
偈·其一
作者：釋善果
朝代：宋

冰壺雪室坐禪時，世事紛紜莫可知。
仰羨一堂雲水客，忘機寂默是便宜。
偈·其一〇
作者：釋善果
朝代：宋

是法不可示，言詞相寂滅。
擊破太虛空，萬里一條鐵。
偈·其一一
作者：釋善果
朝代：宋

心生法亦生，心滅法亦滅。
心法兩俱忘，烏龜喚作鼈。
偈·其九
作者：釋善果
朝代：宋

桃花紅，李花白，萬壑千巖光烜赫。
靈雲悟處勿遮藏，賢沙正是白拈賊。
賊賊，說甚釋迦與彌勒。
偈·其二
作者：釋善果
朝代：宋

韶陽一曲二十五，不屬宮商角徵羽。
寥寥千古共誰論，明眼衲僧未輕許。
偈·其五
作者：釋善果
朝代：宋

蘇州有，常州有，吸盡西江只一口。
百八數珠數不盡，須知天長與地久。
騰今煥古作嘉祥，一一面南看北斗。
偈·其八
作者：釋善果
朝代：宋

九夏光陰一瞬間，休論城市與深山。
大圓覺是安居處，坐斷毗盧境界寬。
偈·其六
作者：釋善果
朝代：宋

鴉鳴鵲噪爲祥瑞，明月清風作近鄰。
入座笑談欣亹亹，怡然世外兩閑人。
偈·其四
作者：釋善果
朝代：宋

德山棒，臨濟喝，不是橫該與竪抹。
拈來直下要承當，透網金鱗活鱍鱍。
活鱍鱍，任人看，碧天雲靜冷光寒。
行行莫謂知音少，佛祖總在一亳端。
偈
作者：釋善清
朝代：宋

隨隨隨，昔昔昔，隨隨隨後無人識。
夜來明月上高峰，元來祇是這個賊。
偈五首·其一
作者：釋善清
朝代：宋

不出三門九十日，大都只要此心休。
此心休了全無事，天下名山任意遊。
偈五首·其三
作者：釋善清
朝代：宋

萬仞嵯峨鳥道難，劍輪揮處骨毛寒。
泥牛昨夜歸滄海，吸得西江水盡乾。
偈五首·其二
作者：釋善清
朝代：宋

掩息茅堂過六冬，心忘境寂萬緣空。
不知幻業從何起，依舊令教振祖風。
偈五首·其五
作者：釋善清
朝代：宋

雲從龍，風從虎，冬至寒食一百五。
自古相傳直至今，南泉不打鹽官鼓。
參玄人，休莽鹵，甜者甜兮苦者苦。
直截毗盧向上關，莫教錯却來時路。
偈五首·其四
作者：釋善清
朝代：宋

日入酉，夢幻空花能幾久。
百歲光陰二分過，茫茫無限途中走。
告禪人，早回首，莫待春風動楊柳。
讀法界觀
作者：釋善清
朝代：宋

多中即一一中多，浪裏全提水是波。
波水滅時多一盡，日輪當午見星河。
送臨安南蕩崇覺空禪師偈
作者：釋善清
朝代：宋

十年聚首龍峰寺，一悟真空萬境閒。
此去隨緣且高隠，莫將名字落人間。
頌二首·其一
作者：釋善清
朝代：宋

銅砂鑼裏油清浄，照見塵中舊主人。
寄語禪人猛參取，莫教孤負此生身。
頌二首·其二
作者：釋善清
朝代：宋

八萬四千非一一，七金山內海滔滔。
妙高峰頂平如掌，誰把長竿釣巨鼇。
一榻
作者：釋善珍
朝代：宋

奇事渾無俗事稠，掃除一榻夢滄洲。
草蟲呢呢兒女語，風蝶翩翩公子流。
烟雨樓臺六朝寺，圖書雞犬五湖舟。
少年伴祇孤筇在，時復相從說舊游。
京口時楚寇侵維揚
作者：釋善珍
朝代：宋

河淮羽騎召兵頻，臘月花開暖似春。
鬭雀倚風將墜地，長鯨吸海欲生塵。
燒紅天半無飛鳥，雲白山中有隠人。
回首南園舊城闕，斷烟荒樹更傷神。
代趙景賢和林定庵韻
作者：釋善珍
朝代：宋

閑携竹杖過橫塘，碧藕無花葉更香。
齋後隨僧同洗鉢，醉中得句旋投囊。
魚沈似厭池光靜，禽語如欣樹影凉。
更欲招邀鷗鷺伴，菰蒲深處共平章。
倚筇
作者：釋善珍
朝代：宋

楓葉蘆花滿目秋，倚筇那復少年游。
眼看桑海夢相似，骨瘞匡廬心始休。
萬里霜天孤唳鶴，五湖烟水一身鷗。
君看清絕無攀處，著得塵埃半點不。
借甑
作者：釋善珍
朝代：宋

投老林間借甑炊，心閑自覺樂無時。
生臺拋飯暗持咒，山路負薪高誦詩。
惜燕常年尋故主，笑人荒冢樹穹碑。
白頭寂寞安吾分，何用黄金鑄子期。
偶成
作者：釋善珍
朝代：宋

長年狎樵牧，門外即荒郊。
瘦草牛羊路，高松鸛鶴巢。
病來勤習定，老去懶尋交。
常愧逃名者，深山自縛茆。
又題
作者：釋善珍
朝代：宋

李耳西游丘泣麟，戰國十二終一秦。
祖龍坑儒儒不死，溺冠復生赤龍子。
有孫作帝癡求仙，茂陵松柏荒蒼烟。
瞿曇說法忉利天，下視塵世磨蟻旋。
丈六身坐黄金蓮，孔老仰望不及肩。
魏晉隋唐如過鳥，雲外高人眠未曉。
坡乘剛風爲奎星，白舒逸氣追長鯨，淵明醉鼾猶雷聲。
古怨
作者：釋善珍
朝代：宋

少卿入胡庭，明妃辭漢殿。
君恩如雨絕，生死難再見。
至忠反爲逆，至美反爲賤。
含冤天地間，日月爲誰轉。
河梁泣滿衣，琵琶啼背面。
千年傳樂府，曲變恨不變。
常恐胡冢傍，夏月零霜霰。
古意·其一
作者：釋善珍
朝代：宋

力耕野老嫌兒少，苦戰將軍羨級多。
祇道亂離人死盡，朱門日日買青娥。
古意·其二
作者：釋善珍
朝代：宋

燕山燒營火照雲，羽書夜半飛入秦。
鐵衣血冷不敢脫，功在將軍不在身。
古松
作者：釋善珍
朝代：宋

武夷洞中老松樹，上有千年仙鶴巢。
幾度隔雲茶臼響，山童樹下拾枯梢。
古離別
作者：釋善珍
朝代：宋

切切復切切，壯士重離別。
壯士別君去，萬里無回轍。
暫時一樽酒，異日肝膽裂。
何況岐路間，俄頃生白髮。
君不見荆軻劍氣凌白虹，易水悲吟淚成血。
吳歌
作者：釋善珍
朝代：宋

吳兒鳴艣吳波裏，作勞耳熱歌聲起。
初猶哇咬雜吁嚱，後方激訐如怨詈。
芳洲日夕西風來，含情宛轉聲更哀。
君不見杜老行吟曲江曲，楚臣羈思蘼蕪綠。
世知忠義鑄偉辭，不知正是阮籍唐衢哭。
吳時明月梧宮秋，月光曾照吳王愁。
國人悲憐子胥死，寫出高臺草荒麋鹿游。
詞亡千古留遺調，南楫北帆昏復曉。
盡知往事祇蒼烟，渺渺漫漫飛白鳥。
呈傅左司
作者：釋善珍
朝代：宋

左司聲價過韋郎，小却宜盛白玉堂。
龍卧密雲還不雨，鴂啼衆草自無芳。
江湖旱地千里赤，淮蜀胡塵十丈黄。
持節暫閒寧袖手，爲君畫策射天狼。
和徐國錄韻
作者：釋善珍
朝代：宋

當今稱文宗，斗南一和仲。
掣鯨力倒海，蘭苕不同夢。
百年日苦短，千載事誰共。
賦詩推義山，論舊數季重。
客持邀我讀，歡喜蹋破甕。
疾抄畏紙盡，饑誦忘漿凍。
欲傳換骨方，伎工恐無用。
塗窗謾成鴉，過門任題鳳。
唐僧句月鍊，一步不敢縱。
高參鬼僊吟，下比古佛頌。
湖江大國楚，宮闕天府雍。
小大材則殊，未易求折衷。
公文如珠玉，盛世盍包貢。
一鶚剡交騰，萬牛挽難動。
造物或困之，鬰怒使快痛。
晉康名遠郡，侯印亦久弄。
蜃噓橫跨海，龍潜中興宋。
年豐秔稌多，守醉賓客從。
時時寫烏絲，虹光穿屋棟。
祖帳在何時，行色當倥傯。
相期遠公社，後會邈澒洞。
擬辦酒椀招，更出虎溪送。
和忠獻堂諸官韻
作者：釋善珍
朝代：宋

魏王爲將過頗牧，轉佐功高蕭相國。
洗光日轂上天衢，海宇竦瞻如立鶴。
定儲不用招四老，知公狐鼠視産祿。
青苗一疏更奇偉，時宰喙硬心愧服。
當時元老不在廷，中外知非宗社福。
至今荒棘沒銅駝，志士淚盡以血續。
故祠金貂色已暗，英風可掃炎海酷。
尚想喬嶽初降靈，鳳采龍文照山麓。
聞孫來補翁祖處，玉題繡井新前躅。
落成舉盃文字飲，高臺何必糟丘築。
百年往事陵谷改，故國蒼然但喬木。
公歸補衮居上前，諫草家藏皆可覆。
才如蘇梅宇內少，流落應憐猶未復。
曉枝蝶閙不足云，晚節要看秋圃菊。
和陳宰諸官登羅漢閣看草書經卷韻
作者：釋善珍
朝代：宋

柳公遺蹟留芳扁，一度摩挲一歎嗟。
佛閣僧居如穴蟻，梵編蟲蠹失驚蛇。
文占天上奎星聚，語到宵中斗柄斜。
老衲畏寒仍戒酒，不能伴客賦梅花。
哭元雙杉
作者：釋善珍
朝代：宋

哭公非故人，覺苑失龍麟。
白日有明暗，青天無鬼神。
戒珠常照夜，鎖骨不棲塵。
老我誰相問，空餘影伴身。
哭寒巖傳權院
作者：釋善珍
朝代：宋

早歲驅馳翰墨場，快如陣馬與風檣。
自期作佛先靈運，那肯堆錢付窟郎。
閑日有僧來乞米，死時無妓共分香。
神仙謫墮年期滿，應合乘雲在帝旁。
城歸
作者：釋善珍
朝代：宋

一宿城闉便憶歸，雲林長恐與心違。
真金化得終無藥，脫粟空時尚有薇。
野雀避鷹巢竹棟，樵童背日睡蓑衣。
近聞谷口梅花發，病擬搘筇下翠微。
墨梅
作者：釋善珍
朝代：宋

水邊烟外見橫枝，畫裏尋思記舊詩。
祇道老來風味減，鐵心還自有愁時。
壽曾大監
作者：釋善珍
朝代：宋

公家中朝第一人，一門兄弟皆朱輪。
公材吏能固無敵，筆端亦自回千鈞。
我生不識平津閣，晚識老監猶絕倫。
長松閲世傲雲壑，萬牛回首山嶙峋。
清都夢斷薄冠冕，三生髣髴賀季真。
巋然靈光獨殿魯，閑似商皓深避秦。
園林陰成鐘鼓樂，風波不駭鷗鷺馴。
千卷賜書善和宅，萬金買石平泉春。
古來此事總輸公，六環金带何足珍。
封胡歲歲捧壽樽，蟠桃積核齊崑崙。
夢元雙杉
作者：釋善珍
朝代：宋

晚睡初醒月上階，遠村何處笛聲哀。
霜凋隴岸有梅破，雪隔炎洲無雁來。
舊隠青山猶在夢，故交白骨已生苔。
欲談往事無人共，自擁寒爐自畫灰。
孤山
作者：釋善珍
朝代：宋

數樹梅花地，先朝處士廬。
柳凹人繫馬，萍破鷺窺魚。
空冢衣冠蛻，山房水石虛。
白頭舊園吏，曾見幸金輿。
寄孚老
作者：釋善珍
朝代：宋

雙眼常時看屋椽，從來不結俗人緣。
早年曾悟出師表，晚歲始參齊物篇。
魔壘孤軍降百萬，詩壇一首當三千。
清溪結得茆菴未，閑欲尋君共泛船。
寄智愚谷
作者：釋善珍
朝代：宋

袖裏明珠思暗投，衰頹未敢學伊優。
座談寧受鬼擘口，舟滯不嫌風打頭。
鳳去麟亡千載遠，蝸爭蟻鬭幾時休。
百年等死分前後，說與髯兄一笑不。
寄朋介石
作者：釋善珍
朝代：宋

詩卷前年手自携，秋風客路易東西。
遊淮戰士看飛錫，渡海神魚驚照犀。
故國身歸疑化鶴，深山睡穩厭聞雞。
一生結友皆奇衲，難得如君無町畦。
寄照晦巖
作者：釋善珍
朝代：宋

身世浮沈莫更論，百年大笑付乾坤。
機關鬼面神頭戲，歲月風檣陣馬奔。
時過黄扉俄瘴海，寵衰金屋又長門。
人生萬事真難料，不若深山無怨恩。
寄見首座
作者：釋善珍
朝代：宋

借得茆齋傍澗泉，新年樂事勝常年。
詩逢得意猶藏稿，琴畏知音自斷絃。
鯨浪粘天思渡海，狼烽照夜憶遊邊。
嶮途試盡身猶在，來共看雲聽雨眠。
寄趙西巖
作者：釋善珍
朝代：宋

暑退江城又素秋，想因懷土亦登樓。
蘭香盍稱騷人佩，萱草難忘志士憂。
紙上雕蟲真害道，山中射虎勝封侯。
四方弧矢男兒事，慎勿悲傷念少游。
小築
作者：釋善珍
朝代：宋

小築林間憩倦游，莫年幽事勝西州。
松陰猿嘯閑行藥，日夕鴉歸獨倚樓。
山色齊奴開步障，葉聲楚客賦悲秋。
一生不曉樊川意，剛把詩方萬戶侯。
小雪
作者：釋善珍
朝代：宋

雲暗初成霰點微，旋聞蔌蔌洒窗扉。
最愁南北犬驚吠，兼恐北風鴻退飛。
夢錦尚堪裁好句，鬢絲那可織寒衣。
擁爐睡思難撐拄，起喚梅花爲解圍。
少陵
作者：釋善珍
朝代：宋

少陵絃斷無膠續，鸞鳳巢高隔五雲。
老子一身都是膽，要傾東海取龍筋。
山溪謠
作者：釋善珍
朝代：宋

山溪流㶁㶁，山田半砂礫。
羸牛領破耕不息，午饑眼花在牛脊。
我饑田舍無糟糠，但願天常雨粟盈官倉。
官租吏征有故常，官糴吏橫如虎狼。
君不見先年春旱牛遇疫，妻兒挽犁代牛力。
又不見前年龠米抵金璧，僵屍橫草烏不食。
吏姦積久爲農患，吏愛穀貴農愛賤。
使君道上聞農歎，下車蠲糴不待旦。
令行去姦如疾風，心寧負官不負農。
溪流帖帖船上下，左司文成高紙價。
山行·其一
作者：釋善珍
朝代：宋

麥畦微雨過，日照青濕濕。
牧童坐短蓑，牛卧寒鴉立。
山行·其二
作者：釋善珍
朝代：宋

歸牛晚失犢，牧童學聲喚。
溪邊白鷺鷥，銜魚上田岸。
山行晚歸
作者：釋善珍
朝代：宋

藥逕入雲林，晚晴扶杖吟。
照泥星復雨，經朔月猶陰。
樹折憐巢覆，泉清見葉沈。
愛閑自如此，不是學灰心。
已往
作者：釋善珍
朝代：宋

前三十萬歲已往，後千億年來無窮。
化工團土爲愚漢，傀儡牽絲弄老翁。
堯桀是非俱蔓草，嬴劉成敗等飛鴻。
午窗睡起摩雙眼，落盡瓶花糝桉紅。
征婦怨效張籍
作者：釋善珍
朝代：宋

前年番兵來，郎戰淮河西。
官軍來上功，不待郎書題。
淮河在何許，妾身那得去。
生死不相待，白骨應解語。
天寒無衣兒啼苦，妾身不如骨上土。
徂歲
作者：釋善珍
朝代：宋

徂歲忙如電後雷，新年又下急符催。
雪將解舞絮誇柳，春遣先鋒花付梅。
窗白看書俄晻靄，爐紅炙手倏寒灰。
憑欄大笑無人會，瞥爾晴空一鳥來。
徐教下第歸
作者：釋善珍
朝代：宋

奏賦長安不遇知，丈夫失意肯生悲。
科名自古與風漢，造物至今猶小兒。
道在布韋輕將相，時危耕釣隠英奇。
渡江亦謁青山不，應念曾公爲製碑。
悼上官良史
作者：釋善珍
朝代：宋

京口見君乘早潮，短巾調笑立溪橋。
長瓶買酒典孤劍，一夜枕書談六朝。
常恐騎鯨狂捉月，不然跨鶴坐橫簫。
遠公多病宗雷死，惆悵社中人寂寥。
投贈張斗野·其一
作者：釋善珍
朝代：宋

雪曲從來難賞音，無機古路綠苔深。
驥寒遠放雁爲伴，鶴晚未歸鴉滿林。
紫領寬袍籠袖醉，烏紗側帽掉頭吟。
公侯多少身名滅，李杜光芒尚至今。
投贈張斗野·其二
作者：釋善珍
朝代：宋

曩歲懷忠扣帝閽，東游未久赦虞翻。
流芳千載凜生氣，拜賜九河湔淚痕。
釣艇带烟飛鷺渚，轡馿衝雪早梅村。
雖云冷淡窮生活，刺繡終勝倚市門。
挽劉常簿贛州
作者：釋善珍
朝代：宋

遠遊少負長卿才，晚亦乘車衣錦回。
正喜瘴溪鰐移去，又驚遼海鶴歸來。
祕書入社花簪帽，賓客分司酒滿杯。
莫怪一麾不辭遠，吟詩要上鬰孤臺。
採藥
作者：釋善珍
朝代：宋

每共樵翁採藥歸，晚晴荷鍤又相隨。
行逢流水便乘犢，坐到爛柯因看棋。
鳥踏高枝收墜果，人耕古冢得殘碑。
遠公幸自逃名好，何必栽蓮誑小兒。
擁爐
作者：釋善珍
朝代：宋

俗客敲門以病辭，擁爐時復撚吟髭。
雀栖梅日印孤影，蛛去簷風吹斷絲。
舊友漸稀增感慨，良辰易過莫尋思。
六年世態看差熟，惟有青山無變姿。
新歲
作者：釋善珍
朝代：宋

新歲七十三，駑癡不脫銜。
搓繩謀繫日，儲藥要醫凡。
魘鬼驚酣枕，村優笑戲衫。
災祥總由我，何必問巫咸。
春寒
作者：釋善珍
朝代：宋

松間燈夕過，顧影在天涯。
雪暝迷歸鶴，春寒誤早花。
艱難知世味，貧病厭年華。
故國風塵外，無心更問家。
春日湖上·其一
作者：釋善珍
朝代：宋

燕外遊絲暖欲迷，酒船吹笛水亭西。
梨花唫苴桃花笑，惱殺春光醉似泥。
春日湖上·其二
作者：釋善珍
朝代：宋

晚寒晻靄失樓臺，絃管聲收野意回。
柳下繫舟覓閑伴，更無一箇白鷗來。
曉登甘露寺樓
作者：釋善珍
朝代：宋

秦吳相接處，遠客獨來游。
秋盡斗移柄，曙分河隠流。
馬嘶殘月壘，雁入向陽州。
北望長江在，悠悠波浪愁。
東湖行
作者：釋善珍
朝代：宋

湖埆埆，泥駮駮，千夫萬夫鉏剝剝。
菰蒲濛濛深復鑿，湖水渾黄車漉漉。
朝車暮鑿聲不已，土山矗矗黄埃裏。
山成蕢土不知幾，上頭望見滄海水。
我疑神山海外八萬里，山憑鰲戴無根蔕。
陽侯潜乘鰲力瘁，夜半負走倦復置。
鼓紞紞，湖邊市。
騮馬嘶，使君至。
使君一犒炙千牛，酒舁銀甕糟成丘。
工出農隙財出州，民肥官瘠農知不。
君不見淮水頭，田荒白骨無人收。
僧廬箕歛供防秋，健胡長戈舂爾喉。
使君告爾農，汝今一勞永不憂，汝今一勞永不憂。
林節推架軒扁水木清華
作者：釋善珍
朝代：宋

紅滿芳波綠滿蹊，公餘無事似幽棲。
臨池洗硯看魚躍，對竹坐衙聞鳥啼。
胸次九流如鏡浄，壁間片錦與花齊。
雲霄別有清華地，早晚朝車過竹溪。
次徐監簿韻賀吳侍郎新第落成·其一
作者：釋善珍
朝代：宋

碧落仙人上界還，手携奎壁下天關。
百年第宅復金琖，萬卷圖書圍玉山。
霜壓老槐龍卧壑，春催紅藥鳳銜環。
時危報主詩人志，好愛蒼生莫愛閑。
次徐監簿韻賀吳侍郎新第落成·其二
作者：釋善珍
朝代：宋

詞源本本自歐蘇，胸次湖江跨楚吳。
縱未押班坐鴟閤，亦須開府佩麟符。
拂衣太華今無放，卜築中條昔有圖。
久矣笙竽喧衆耳，新聲待奏鳳將雛。
次愚谷游北山韻
作者：釋善珍
朝代：宋

登山行復歇，脚力鈍如蛙。
宿雨少游客，荒畦多落花。
公侯歸蔓草，池館破誰家。
同是傷春者，留連惜物華。